qundao/data-zh-poetry huggingface dataset:
平金川铙歌 其二 十章
作者：黄景仁
朝代：清
体裁：七言绝句

曾倾西海荡流沙，撒马花儿尽一家。偏是旄牛青徼地，却烦两度拜轻车。
平金川铙歌 其五 十章
作者：黄景仁
朝代：清
体裁：七言绝句

惊藏釜底剩游魂，僰女蛮君弃垒奔。一夜六骡逃不尽，自牵草索到军门。
平金川铙歌 其六 十章
作者：黄景仁
朝代：清
体裁：七言绝句

千层碉磡破雷轰，百险俄从指顾平。手缚楼兰献天子，不须高筑受降城。
平金川铙歌 其四 十章
作者：黄景仁
朝代：清
体裁：七言绝句

月黑军星薄降娄，漫山惨雾啸鸺鹠。天教小丑延残息，瞥放奇功五日收。
平金川铙歌十章 其一 圣武扬
作者：黄景仁
朝代：清
体裁：古风

帝圣武，期会昌。诞灵极，绥八荒。吹万亭育浩括囊。自东西南北咸丕享。弦弧剡矢，皇威赫张。不遐砥属率格命。有不格命，帝曰予肆正。眇笮檄，骚曷靖。再克捷，永底定。功之成，惟圣谟。恢天纲，奠神舆。狡虫毕，精民苏。漭■■，陈会图。
平金川铙歌十章 其七 大集师
作者：黄景仁
朝代：清
体裁：古风

大集师，声赫张。发丑窟穴倾盖藏。贼恃犄角，磡栈森相望。有黝一洼居中央，蟠根苞蘖，历纪生豺狼。桓桓定西区，画致以详，环龟兼舍迅击搒。穴地断临阁，泅渊绝飞梁。俾若猿径犀截，矫翼难翱翔。然后电柴然炬，鱼贯浮沙囊。地雷殷发烈昆冈，桀解支体从空扬。迷魂窜窃穷奔亡，中天秋月悬明光。
平金川铙歌十章 其三 巽命申
作者：黄景仁
朝代：清
体裁：古风

巽命申，命定西。载典圭炎，祃灵旗。惟参四星实副之，正邦除慰汝实司。诏若缓急若先后，横绝万里，决策汝授。尚赫赫激武，皇灵是佑。旷旷为夏，滔滔当春。往沛时雨，清沴氛。膺福艾，曰虎臣。
平金川铙歌十章 其九 俟社宜
作者：黄景仁
朝代：清
体裁：古风

俟社宜，奏恺乐。灵旁皇，显煜爚。九土式奠，百族咸若。俘宝玉以归，罔有佚恶。帝曰予一人，孰克武。上天降祥光，祐我烈祖。受洪捷，赫明明。以罪人得，祗告于寝成。惟列圣丕显，我皇帝庆。
平金川铙歌十章 其二 戡贼巢
作者：黄景仁
朝代：清
体裁：古风

贼何巢巢，恶木波滔。淫冢岨矗，是生枭獍，孕虺蝮。谓天视遐，莫我刘剭。有徂有犷，党彼凶族。王师霆奋抑何速，觲无脱韬矢守菔。斩关犁庭，不可以溪谷。髯君蠕蠕就罝䍡。巢之戡，众雏覆，一雏争网漏疏目。反尔鼠噬呼谷谷，尔父国门有显戮。
平金川铙歌十章 其五 五日捷
作者：黄景仁
朝代：清
体裁：古风

不五日，烟霾昏。翳川雾岳潜游魂，前跋后顾据凶门。五日捷，展旸耀。疾雷破山荡青徼，倦□詟伏孰趟趭。系组贯索，他他籍籍。曰吾侪匪敢反侧，彼狡酋实背厥德。嗟凶黎，尔祸洵自贻。畴昔来乞命，国如累卵危。为汝万里而悬师。今反党恶，自令剪灭。为五日捷猛何疾，蜰𧔥两头断其一，移军进戡急勿失。
平金川铙歌十章 其八 渠魁歼
作者：黄景仁
朝代：清
体裁：古风

渠魁得，从鬼区，困兽且斗僵负嵎。师两路，集百险，俄荡除。弥云罗，布天羃。鲸波涸，鼩窦塞。𩏢束靡间，然后渠魁乃得。悚𤟧𤟧，縻尺组。勍者尪，孰爪距。孰岨远，克负斯，不遑处。驱白狼，缚旄牛。蛮触尽，欃枪收。浩坱扎，寂无求。置一堠，永千秋。
平金川铙歌十章 其六 将军奋
作者：黄景仁
朝代：清
体裁：古风

军宵行，露泥泥。丰隆收声雨新霁，间行疾发尘不起。摩天群峭碉百重，一碉告倾百屯燬。电捲列栅，呼声殷空。群凶仓皇，歼躯梦中。馀者突锋冒烬飞走穷，一日克收三年功。因建瓴势，撤彼外险，乘雾直上惟将军。敢奏月捷排九关，帝曰嘉哉繄汝勤，光若先烈用集勋。
平金川铙歌十章 其十 德广运
作者：黄景仁
朝代：清
体裁：古风

帝德广运六合宁，耆定武功文用经。格苗戡黎除不庭，合内外一彻障屏。不占九译趋明廷，永奠四极赞三灵。西鹣东鲽伫云亭，百神受职惟德馨。含生负煦各遂形，昭符嘉贶洞秘扃。神泉帝浆倾渌醽，泽物物解孰使令。厥挺朱草枝瑞冥，协契图牒烂云星，握枢运符享遐龄。
平金川铙歌十章 其四 劲旅发
作者：黄景仁
朝代：清
体裁：古风

劲旅发，云骎骎。甲霜野，弋邓林。天剑倚，月羽森。蕊犀陆截，轻鸿波沈。火牛燧象，孰敢撄撍。度月在箕毕轸翼，迅焱施爓。惟此千队万骑，天子所命，元戎是寄。谁谓小蠢，无役重兵。我皇帝武，惟断乃成。枝骈九校，鳞比七萃。岳移云动，鸡犬不鸣吠。绕井络，回参旗。从九天下压，雪山以摧，彼顽鷇麛方蚩蚩。
幼女
作者：黄景仁
朝代：清
体裁：七言绝句

汝父年来实鲜欢，牵衣故作别离难。此行不是长安客，莫向浮云直北看。
广陵杂诗·其一
作者：黄景仁
朝代：清
体裁：五言律诗

终古垂杨色，春来似画图。烟花正南部，盗贼已东都。四帐冷秋月，十宫平绿芜。至今涡水上，流恨失头颅。
广陵杂诗·其三
作者：黄景仁
朝代：清
体裁：五言律诗

小作扬州梦，时因载酒过。但闻花叹息，似有鬼清歌。城郭黄流近，楼台暮气多。讨春何限好，其奈晚秋何。
广陵杂诗·其二
作者：黄景仁
朝代：清
体裁：五言律诗

繁华关地脉，剥复见天心。彻夜金银气，摩空车马音。铜山家万户，绮食宴千金。谁识淮南客，閒从局外吟。
庐州客舍寄宜兴万黍维时黍维将来而余又将之泗州矣
作者：黄景仁
朝代：清
体裁：古风

高斋日暮搴孤幌。客中杨柳垂垂长。惊心春事日渐阑，故人不至何由往。笑声在耳言铭心，良会无多易畴曩。抱柱曾惭桥下期，买舟未果山阴访。竭来闭置金斗城，坐席未温车铎响。依人去住不自由，身与桔槔同俯仰。闻君亦欲看山来，吁嗟道路疲吾党。后先踪迹良悠悠，破壁留诗拂蛛网。鸿雁犹归江上音，烟波不共淮南赏。料尔装成罨画溪，尚有落花随画桨。
应天长·题稚存小照
作者：黄景仁
朝代：清
体裁：词

梦梦天正睡。怪静夜谁来，盗他清气。廓廓落落，著手蔚蓝光腻。一钩残魄死，是小劫、前身堪记。仙梵起，却被天风，断续吹细。何人能到此。算此间惟君，尚堪位置。换了狂奴，便有几行清泪。无边飞动意，切莫问、人间何世。还放尔，脚底青峰，出个头地。
庚子元夜独坐偶成
作者：黄景仁
朝代：清
体裁：七言律诗

年年今夕兴飞腾，似此凄清得未曾。强作欢颜亲渐觉，偏多醉语仆堪憎。云知放夜开千叠，月为愁心晕一层。窃笑微闻小儿女，阿爷何事不看灯。
庭下有泉即珍珠泉入明湖之过脉也
作者：黄景仁
朝代：清
体裁：七言律诗

跳珠溅雪碧玲珑，甃石回栏录曲红。忽现沧溟池沼内，欲回天地桔槔中。明河影向三霄接，清泺源知一脉通。咫尺名湖输不尽，可知有本是无穷。
庭中落梅
作者：黄景仁
朝代：清
体裁：七言律诗

凭谁萧寂破幽容，爱惜芳菲意较浓。早得名花连夕雨，极销魂事五更钟。自矜标格痴非福，老见繁华梦亦慵。省识此时零落恨，石栏干外藓重重。
康王庙夜宿
作者：黄景仁
朝代：清
体裁：五言律诗

殿角叫鸱枭，门前沸海潮。凄凄五更转，隐隐百灵朝。野旷秋衾薄，风寒宿酒消。百年羁旅夜，生事太无聊。
廉颇冢
作者：黄景仁
朝代：清
体裁：七言律诗

昔年流涕史迁文，杯土今来吊夕曛。复用赵人愁不免，一为楚将竟何勋。英雄论定三遗矢，市道交成再将军。终古人情祇如此，试将杯酒与浇君。
张桓侯故里
作者：黄景仁
朝代：清
体裁：五言律诗

小店犹名义，居民半姓张。时时有云气，往往接楼桑。古井辘轳咽，丛祠栝柏苍。英姿见矛马，无命亦堂堂。
张鹤柴招集赋得寒夜四声·其一
作者：黄景仁
朝代：清
体裁：五言律诗

负担尔何物，凄声绝可怜。正逢说饼客，坐忆卖饧天。嘂夜疑宵警，胪名恼醉眠。渭城休更唱，不值一文钱。
张鹤柴招集赋得寒夜四声·其三
作者：黄景仁
朝代：清
体裁：五言律诗

不识林中寺，谁寻月下踪。潮音初浩荡，尘梦一惺忪。古殿惊栖鹘，空坛扰怪松。千花真有藏，我欲叩南宗。
张鹤柴招集赋得寒夜四声·其二
作者：黄景仁
朝代：清
体裁：五言律诗

虎旅传何早，蟆更报渐深。敲残三市月，迸裂五更心。霜重声逾脆，风高响易沈。转思秋馆夕，断续闻清砧。
张鹤柴招集赋得寒夜四声·其四
作者：黄景仁
朝代：清
体裁：五言律诗

水宿愁喧碓，村居怕听舂。如何近朝市，此响亦相从。才愧齑能受，身惭庑共佣。声声殷帏阔，远寺又撞钟。
归心
作者：黄景仁
朝代：清
体裁：七言绝句

归心日夜压征骖，霜雪残年景不堪。多少重山遮不住，淮南行尽又江南。
归燕曲
作者：黄景仁
朝代：清

玉露零阶叶飘井，巢燕差池去无影。别路三千紫塞长，秋风一夜乌衣冷。可怜欲别更徘徊，暮气繁华眼倦开。易主楼台常似梦，依人心事总如灰。珠帘十二斜阳下，凄凉几阅流红卸。昔日抛花散绮筵，此时掠草辞歌榭。海国回头雾百重，可应魂恋旧房栊。玉京臂冷红丝断，神女钗归锦合空。亦有江南未归客，年年社日曾相识。故家子弟半飘零，芦花满地头俱白。朱雀航边伴侣稀，郁金堂上故巢非。抛残一样新团扇，辛苦三春旧舞衣。感恩几辈同关盼，忍待明年更相见。一任泥抛落月梁，那堪门掩无人院。伯劳东去雁南来，百遍相呼誓不回。天空自有低飞处，不是同心莫浪猜。
当涂旅夜遣怀
作者：黄景仁
朝代：清
体裁：古风

去年霜落白蘋洲，千山万山木叶愁。布帆吹我游潭州，今年春江鸭头色。吴波不动楚天碧，辞家作客来采石。采石江边雪浪飞，谢公池畔春云归。江山如此葬李白，我若不饮遭君嗤。黄金欲尽花枝老，镜里二毛空袅袅。旅歌歌短不能长，月出女墙啼怪鸟。
徐沟蔡明府予嘉斋头间燕歌有感
作者：黄景仁
朝代：清
体裁：七言绝句

并州作客意如何，石调重闻掩泪多。回首燕山五年住，一声如听故乡歌。
得吴竹桥书趣北行留别程端立·其一
作者：黄景仁
朝代：清
体裁：五言律诗

乞食江湖客，佣书馆阁身。行藏聊自点，歌哭向谁真。未捧毛生檄，难辞庾亮尘。此行吾岂意，可奈尺书频。
得吴竹桥书趣北行留别程端立·其二
作者：黄景仁
朝代：清
体裁：五言律诗

暂作平原客，频倾北海樽。半毡分谢眺，一榻下陈蕃。遁迹才齐右，冲寒又蓟门。将心托鸿爪，到处一留痕。
得吴竹桥书趣北行留别程端立送邵元直归里即题其享帚楼·其一
作者：黄景仁
朝代：清
体裁：五言律诗

人去兼春去，今年似旧年。半酣休斫地，一第比登天。世业书充栋，归装月满船。连床十年事，话到烛花偏。
得家书悼殇女
作者：黄景仁
朝代：清
体裁：七言律诗

初月才生落已催，好花差喜未曾开。珠从慈母擎中夺，书自山妻病里裁。终傍人家何足恋，暂为而父讵忘哀。我从客邸开缄慎，略失平安是此回。
得稚存渊如书却寄
作者：黄景仁
朝代：清
体裁：古风

秋窗夜凉镫一粟，日南坊西数椽屋。客心羁孤不可论，忽有故人书在门。书词悱恻纸黯惨，曾洗巨浪倾昆仑。河关阻越两年别，展翰披缄转愁绝。洪生倔强百不谙，祇解故纸驱银蟫。自餐脱粟厚亲养，俭岁襆被游江潭。孙郎下笔妙心孔，百炼枯肠泻真汞。寄我新成《病妇诗》，不特才豪亦情种。鹤笼凤笯两不聊，怜我塌翅为解嘲。老亲弱子感温问，古意分明见方寸。入世无妨醒是狂，谋生敢道贫非病。燕山九月飞雪花，日日典衣归酒家。闻钟偶一揽清镜，面上薄已污尘沙。插标卖赋愁绝倒，臣朔苦长时不饱。织锦偏输新样工，论文每叹清才少。春风野火句全删，今日长安住较难。故人迟我作长句，须在匡山读书处。
得稚存渊如昼却寄
作者：黄景仁
朝代：清

秋窗夜凉镫一粟，日南坊西数椽屋。客心羁孤不可论，忽有故人书在门。书词悱恻纸黯惨，曾洗巨浪倾昆仑。河关阻越两年别，展翰披缄转愁绝。洪生倔强百不谙，只解故纸驱银蟫。自餐脱粟厚亲养，俭岁襆被游江潭。孙郎下笔妙心孔，百炼枯肠泻真汞。寄我新成《病妇诗》，不特才豪亦情种。鹤笼凤笯两不聊，怜我塌翅为解嘲。老亲弱子感温问，古意分明见方寸。入世无妨醒是狂，谋生敢道贫非病。燕山九月飞雪花，日日典衣归酒家。闻钟偶一揽清镜，面上薄已污尘沙。插标卖赋愁绝倒，臣朔苦长时不饱。织锦偏输新样工，论文每叹清才少。春风野火句全删，今日长安住较难。故人迟我作长句，须在匡山读书处。
得蒋良卿书知客池阳却寄并订岁杪同归
作者：黄景仁
朝代：清
体裁：古风

比年同学寡生色，一一来作江干客。昔时寄我当归人，今亦苦被饥寒迫。拔剑宁与阳侯争，肯及牖鬼谈生平。采山探海各有路，学亦何必东家成。君家中表吾好友，两年官阁联杯酒。拥鼻正赋怀君诗，一封书来各搔首。识舟亭北池口东，其上九子饶云峰。君来才境有真敌，沐浴山涧风江风。游同一方居共里，作达天涯望吾子。命驾犹悬两地心，饮马祇共一江水。晨飙吹警客苦悲，投笺试问东归期。归舟风雪岁云兹，有心相待卢之漪。
御街行·十三夜偕少云同步灯市
作者：黄景仁
朝代：清
体裁：词

城东昨见青旗转。陡扑面、风情软。玉箫吹起试灯人，门巷笑声烘暖。六街抛得，月华如练，今夜无人管。和君旧是清游伴。奈往事、心头满。无情一片是春云，隔得两家天远。星桥影堕，踏歌声散，三叹归空馆。
微病简诸故人
作者：黄景仁
朝代：清
体裁：七言律诗

连晨泥饮已千场，触忤文园旧渴肠。灯下故衫交酒泪，风前羸骨战冰霜。苦吟未必因吟瘦，留病真成养病方。自我体中原小恶，不妨过从话绳床。
德州
作者：黄景仁
朝代：清
体裁：七言律诗

江乡风景眼曾谙，近水孤城一驻骖。百斛估船来日夜，千樯漕艘自东南。倡歌殢客调银甲，市酒浇愁泻石甔。人马同时渡河去，夕阳吟思最清酣。
德州怀汪剑潭
作者：黄景仁
朝代：清
体裁：七言律诗

三两初明野戍萤，鼓声催棹向津亭。渐惊济语烟中出，尚怯燕歌梦里听。岸柳渐消愁鬓绿，市灯犹照故衫青。前游记有汪伦在，岁暮相依作客星。
德州董子台
作者：黄景仁
朝代：清
体裁：古风

广川绍绝学，命世伊吕俦。对策未竟用，说灾行见收。遂令王佐才，老逐经生游。东海牧羊叟，乃是平津侯。方以曲学显，亦曰治春秋。再遗相骄王，不异豺虎投。为问东阁门，磬折何所求。一上丞相书，未免经术羞。幸哉盛名下，犹得遂首丘。差胜洛阳贾，作赋沈湘流。经过下帷处，高台列松楸。感激士不遇，此意良悠悠。
忆徐逊斋滇南
作者：黄景仁
朝代：清
体裁：古风

黟山插天练水清，此间那得犹宦情。送公江上拂衣去，南云万里天空青。冉駹大酋从问字，洱水老龙来听经。桑榆万事堪不朽，坐令远徼开文明。我胡不乐梁园行，昔时彩笔今无灵。落魄弥思受恩处，此身祇合随鸿冥。昨宵魂梦到公侧，玉案山头斸茯苓。
忆昔篇和赵味辛
作者：黄景仁
朝代：清
体裁：古风

朝吟忆昔篇，忆昔惨行客。天旋海水运，六螭无停策。但闻古来人，言言悲在昔。所过已异时，所阅已陈迹。暮吟忆昔篇，达旦长叹吁。居者念在行，行者不得居。夜梦入飞谷，冰炭同一炉。何由一丸泥，换此五色珠。漫漫事长宴，不闻晨啼乌。乌啼东方曙，徘徊眷长路。人非鹿豕群，那得长欢聚。秋霜畏兰摧，岁寒愁桂蠹。仰视若木光，周天几颓注。吟吟忆昔篇，忆昔知君心。云间落鸾啸，海上闻风琴。出山念小草，出谷怜幽禽。广以及时乐，勉以惜寸阴。岂惟感在昔，流眷乃及今。忆昔复忆昔，百年不盈瞬。岂有金如山，能铸镜中鬓。且回鲁阳戈，且挽姬满骏。阊阖转眼开，排闼望君进。倘念蒿莱人，更枉霞间讯。
忆真妃·彭泽
作者：黄景仁
朝代：清
体裁：词

冲波软笛响悠悠。水风柔。放下布帆几叶荡中流。鞋山杳。彭郎到。小孤浮。今夜西江月好几人愁。
忆秦娥
作者：黄景仁
朝代：清
体裁：词

湖天阔。清湘望断三更月。三更月。猿声是泪，鹃声是血。曲终数点烟鬟没。此间自古离愁窟。离愁窟。几丛斑竹，临江犹活。
忆西湖
作者：黄景仁
朝代：清
体裁：七言律诗

旧游最忆是西泠，镜里双高未改青。见说穿云开葛岭，不殊洗石出南屏。几番金碧春边换，何处笙歌月下听。到死不传封禅稿，斯人风节故亭亭。
忆馀杭·夜起
作者：黄景仁
朝代：清
体裁：词

录曲红栏欹断沼。泼剌游鳞窥梦悄。披衣四听阒无声。长夜可怜清。愁中心似阑中月。一片模糊难摆脱。冷风吹月入云端。连月不教看。
念奴娇·京口重访僧寺
作者：黄景仁
朝代：清
体裁：词

蒜峰西路，记昔年、曾入森阴古寺。连日石尤风作恶，天遣重寻旧地。笑问僧雏，那时一见，此景曾忘未。惹他沉想，依稀一半还记。那日风起蘋洲，雨昏山阁，到此閒题字。语罢青瞳刚一转，顿触隔年情事。几榻依然，往来阅尽，耐久禅家味。徘徊檐下，魂魂浮动江气。
念奴娇·元夜步月
作者：黄景仁
朝代：清
体裁：词

天街放夜，看香车宝马，一时流水。风过笑声多处软，吹不软红尘起。西域灯轮，东京火树，百变鱼龙戏。万人开处，蛮王倒跨狮子。谁道有月空中，斜飞兔脚，圆过今宵矣。便不为灯须为月，肯放华心竟死。影忽疑仙，身还是客，踏遍閒坊市。乞天从愿，年年今夜如此。
念奴娇·忆城东旧游寄稚存维衍
作者：黄景仁
朝代：清
体裁：词

东城古院，记寒宵、曾聚词坛数子。夹径松楸风猎猎，霜冷月华如水。破壁潜踪，深林幽啸，乍见疑山鬼。颓唐失路，酿成狂态如此。屈指分手河梁，联吟江浒，往事随波驶。异地逢迎原不少，无奈心情不是。便欲横江，化为孤鹤，飞透吴云里。开帘一笑，瞿昙今又归矣。
念奴娇·清明偕容甫稚存访城东古院
作者：黄景仁
朝代：清
体裁：词

苍城一角，被长林古寺，衬来如画。客子入门风习习，松是一千年者。石径蜗涎，佛头鸟粪，鼠窜飘檐瓦。閒花满地，旧愁无限萦惹。不合携手登楼，远山常笑我，春魂未化。三两儿童相趁逐，也算少年游冶。小有登临，不成时节，添了离人话。只疑是梦，未知此会真假。
念奴娇·渡江至京口
作者：黄景仁
朝代：清
体裁：词

铜琶铁板，问何人、解唱大江东去。如此山川才称得，一个寄奴家住。花月茫茫，鱼龙混混，淘洗英雄处。金焦两点，为谁阅尽朝暮。却好南倚金阊，北连淮海，划断繁华路。我渡此江凡几遍，自对夕阳低数。送客依依，笑人鹿鹿，不少閒鸥鹭。卸帆京口，声声万岁楼鼓。
念奴娇·虞山旅舍夜起是日稚存归里
作者：黄景仁
朝代：清
体裁：词

迷茫烟树，算离肠曾断，几回南浦。遮莫九龙山下月，今夜是君行处。一叶舟轻，片帆风饱，欲住何能住。凭君孤棹，引吾乡梦归去。梦到阿母闱前，须臾复向，高馆和君语。此际乌啼星作作，凉露碧天如水。好事才圆，羁鸿又唱，一枕潇潇雨。兰釭细剔，凄凄城上更鼓。
念奴娇·送容甫归真州
作者：黄景仁
朝代：清
体裁：词

思亲远梦，记连宵夜雨，一灯分作。羡尔思归归即得，飘若浮云先去。客本非家，聚原有散，但怪如斯遽。一鞭捎过，劳劳亭子边路。今日世态波涛，才名瓦砾，无我疏狂处。待有五湖三亩宅，多恐萱帏迟暮。归既难归，客还送客，触起悲秋绪。一言堕泪，不知何地重遇。
怀方仲介闽中
作者：黄景仁
朝代：清
体裁：古风

两曜孰鞭叱，盛时不我留。欢变复乖阻，抚景怀百忧。鱼书滞越蹻，桂楫淹吴洲。夙负王贡约，今阻羊何俦。无诸建国地，幔亭仙乐稠。长波撼铁岭，急峡断金牛。临眺信悦魄，思归倘凝眸。华声蜚竹箭，健赋凌丹邱。蹉跎各垂翅，霜雪渐盈头。鹤唳关山夜，风高禾黍秋。相忆不相见，倚柱发长讴。
怀映垣内城
作者：黄景仁
朝代：清
体裁：七言绝句

冷雨疏花不共看，萧萧风思满长安。虚堂昨夜秋衾薄，隔一重城各自寒。
思家
作者：黄景仁
朝代：清
体裁：七言律诗

客序匆匆换物华，临歧絮语暗咨嗟。门前税急应捐产，江上书归定落花。有限亲朋谁眼底，无多骨肉况天涯。遥怜儿女高楼夜，未解长安正忆家。
思旧篇并序
作者：黄景仁
朝代：清
体裁：古风

五年浪迹辞吴山，山中猿鹤笑我顽。追陪尽属嵇阮侣，别来霜雪凋朱颜。别后飘零断书问，怪事惊传半疑信。劳殂蒋夭须臾间，一作陈尸一行殡。蒋生年纪二十馀，兀兀抱经常守株。要离冢畔一杯土，谁信此才堪著书。劳年四十遇尤舛，水部一官名甫显。残膏一烁烂旋收，始叹文人得天浅。兰蕙两两遭风吹，身后凄凉更可悲。一生伯道伤无嗣，四壁相如尚有妻。青山剩稿半零落，土花剥蚀无人知。嗟我犹惭只鸡奠，脉脉泪痕空被面。虚星耿耿夜台长，魂魄何曾梦中见。反思置酒吴山头，淋漓醉墨挥满楼。我时抱病将远游，公等苦为狂奴忧。谁知挥手数年事，而皆反真吾尚留。我留茕只更行役，游地追思徒历历。何日同张竹下琴，不堪更听邻家笛。达观我昔思庄蒙，曾言死胜南面荣。又闻栗里感柏下，为欢急急深杯倾。昔人持论若矛盾，乃今始得观其平。以生哭死死可惜，无此一哭死亦得。后先相送本斯须，相看那得忘忧戚。顾影临风自叹吁，故人风叶共萧疏。若知鬼伯催人急，好觅生存旧酒墟。
恼花篇时寓法源寺
作者：黄景仁
朝代：清
体裁：古风

寺南不合花几树，闹春冠盖屯如蜂。遽令禅窟变尘窟，晓钟未打车隆隆。我时养疴僦僧舍，避地便拟东墙东。花开十日不曾看，键关不与花气通。渐惊剥啄多过客，始觉门外春光浓。数弓地窄苦揖让，一面交浅劳过从。翻书夺席苦拉逻，应门煮茗烦奴僮。因花致客真被恼，求寂得喧毋乃穷。斫花径拟借萧斧，深根铲断繁英空。不然飞章乞猛雨，使李褪白桃销红。不忧人讥煞风景，焚琴煮鹤宁从同。花如顾我哑然笑，杂以谐谑通微风。尔今穷瘁实天予，岂有生气回春容？无人之境讵可得，徒使冰炭交心胸。非人谁与圣所训，有怒不迁德则崇。去留踪迹孰相强，曷不掉臂空山中？同生覆载各有志，我自开落随春工。客来客往岂有意，而以罪我徒褊衷。对花嗒然坐自失，何见不广侪愚憃。明当邀客坐花下，为花作主倾深钟。焚香九顿法王座，祝客常满花常秾。
悲来行
作者：黄景仁
朝代：清
体裁：古风

我闻墨子泣练丝，为其可黄可以黑。又闻杨朱泣歧路，为其可南可以北。嗟哉古人真用心，此意不复传于今。今人七情失所托，哀且未成何论乐。穷途日暮皆倒行，更达漏尽钟鸣声。浮云上天雨堕地，一升一沈何足计。周环六梦罗预间，有我无非可悲事。悲来举目皆行尸，安得古人相抱持。天空海阔数行泪，洒向人间总不知。
悼马秀才鸿运
作者：黄景仁
朝代：清
体裁：七言律诗

飘零之楚复之燕，检点游踪欲半天。祇道马卿常善病，谁知长史竟无年。感君意气堪千古，伤友生平又一篇。尺涕临风还自悼，他时谁吊酒垆边。
感旧
作者：黄景仁
朝代：清

唤起窗前尚宿醒，啼鹃催去又声声。
丹青旧誓相如札，禅棍经时杜牧情。
别后相思空一水，重来回首已三生。
云阶月地依然在，旧逐空香百遍行。
感旧
作者：黄景仁
朝代：清

遮莫临行念我频，竹枝留涴泪痕新。多缘刺史无坚约，岂视萧郎作路人。望里彩云疑由由，愁边春水故粼粼。珊瑚百尺珠千斛，难换罗敷未嫁身。
感旧·其一
作者：黄景仁
朝代：清

大道青楼望不遮，年时系马醉流霞。风前带是同心结，杯底人如解语花。下杜城边南北路，上阑门外去来车。匆匆觉得扬州梦，检点闲愁在鬓华。
感旧·其三
作者：黄景仁
朝代：清

遮莫临行念我频，竹枝留涴泪痕新。多缘刺史无坚约，岂视萧郎作路人。望里彩云疑冉冉，愁边春水故粼粼。珊瑚百尺珠千斛，难换罗敷未嫁身。
感旧·其二
作者：黄景仁
朝代：清

唤起窗前尚宿酲，啼鹃催去又声声。丹青旧誓相如札，禅榻经时杜牧情。别后相思空一水，重来回首已三生。云阶月地依然在，细逐空香百遍行。
感旧·其四
作者：黄景仁
朝代：清

从此音尘各悄然，春山如黛草如烟。泪添吴苑三更雨，恨惹邮亭一夜眠。讵有青乌缄别句，聊将锦瑟记流年。他时脱便微之过，百转千回只自怜。
感旧四首
作者：黄景仁
朝代：清

大道青楼望不遮，年时系马醉流霞。风前带是同心结，杯底人如解语花。下杜城边南北路，上阑门外去来车。匆匆觉得扬州梦，检点闲愁在鬓华。唤起窗前尚宿酲，啼鹃催去又声声。丹青旧誓相如札，禅榻经时杜牧情。别后相思空一水，重来回首已三生。云阶月地依然在，细逐空香百遍行。遮莫临行念我频，竹枝留涴泪痕新。多缘刺史无坚约，岂视萧郎作路人。望里彩云疑冉冉，愁边春水故粼粼。珊瑚百尺珠千斛，难换罗敷未嫁身。从此音尘各悄然，春山如黛草如烟。泪添吴苑三更雨，恨惹邮亭一夜眠。讵有青乌缄别句，聊将锦瑟记流年。他时脱便微之过，百转千回只自怜。
感旧四首
作者：黄景仁
朝代：清

大道青楼望不遮，年时系马醉流霞。
风前带是同心结，杯底人如解语花。
下杜城边南北路，上阑门外去来车。
匆匆觉得扬州梦，检点闲愁在鬓华。
唤起窗前尚宿酲，啼鹃催去又声声。
丹青旧誓相如札，禅榻经时杜牧情。
别后相思空一水，重来回首已三生。
云阶月地依然在，细逐空香百遍行。
遮莫临行念我频，竹枝留涴泪痕新。
多缘刺史无坚约，岂视萧郎作路人。
望里彩云疑冉冉，愁边春水故粼粼。
珊瑚百尺珠千斛，难换罗敷未嫁身。
从此音尘各悄然，春山如黛草如烟。
泪添吴苑三更雨，恨惹邮亭一夜眠。
讵有青马缄别句，聊将锦瑟记流年。
他时脱便微之过，百转千回只自怜。
感旧杂诗·其一
作者：黄景仁
朝代：清
体裁：七言律诗

风亭月榭记绸缪，梦里听歌醉里愁。牵袂几曾终絮语，掩关从此入离忧。明灯锦幄珊珊骨，细马春山剪剪眸。最忆濒行尚回首，此心如水只东流。
感旧杂诗·其三
作者：黄景仁
朝代：清
体裁：七言律诗

柘舞平康旧擅名，独将青眼到书生。轻移锦被添晨卧，细酌金卮遣旅情。此日双鱼寄公子，当时一曲怨东平。越王祠外花初放，更共何人缓缓行。
感旧杂诗·其二
作者：黄景仁
朝代：清
体裁：七言律诗

而今潘鬓渐成丝，记否羊车并载时。挟弹何心惊共命，抚柯底苦破交枝。如馨风柳伤思曼，别样烟花恼牧之。莫把鹍弦弹昔昔，经秋憔悴为相思。
感旧杂诗·其四
作者：黄景仁
朝代：清
体裁：七言律诗

非关惜别为怜才，几度红笺手自裁。湖海有心随颖士，风情近日逼方回。多时掩幔留香住，依旧窥人有燕来。自古同心终不解，罗浮冢树至今哀。
慈光寺前明郑贵妃袈裟歌
作者：黄景仁
朝代：清

山僧篝火登佛楼，登箧示我前朝物。水田一袭镂彩成，光焰至今犹未歇。岭猿睥睨山禽惊，想见一骑中官擎。当时佞佛成阃教，九莲衍得椒房名。昭华宠占六宫冠，十方建寺谁能争。是日君心眷如意，宛转星前誓神器。久看幻海漫阴氛，可柰廷臣与家事。神庙移归玉合空，百劫难添蠹余字。从可添丝绣佛龛，谁教结习犹眈眈。渐报蛾群起河北，尚闻芦税赐淮南。转眼身肥不能走，贼前请命嗟何有。可怜佛远呼不闻，有福祈来付杯酒。洛阳宫殿安在哉，珠襦玉匣飞成灰。犹余此物镇初地，空山阅得沧桑来。君不见南朝三百六十寺，至今一一荒烟里。又不见萧梁同泰何崔巍，朝闻舍身夕被围。铜驼荆棘寻常见，何论区区一衲衣。
慈光寺前明郑贵妃袈裟歌
作者：黄景仁
朝代：清
体裁：古风

山僧篝火登佛楼，登箧示我前朝物。水田一袭镂彩成，光焰至今犹未歇。岭猿睥睨山禽惊，想见一骑中官擎。当时佞佛成阃教，九莲衍得椒房名。昭华宠占六宫冠，十方建寺谁能争。是日君心眷如意，宛转星前誓神器。久看幻海漫阴氛，可柰廷臣与家事。神庙移归玉合空，百劫难添蠹馀字。从可添丝绣佛龛，谁教结习犹眈眈。渐报蛾群起河北，尚闻芦税赐淮南。转眼身肥不能走，贼前请命嗟何有。可怜佛远呼不闻，有福祈来付杯酒。洛阳宫殿安在哉，珠襦玉匣飞成灰。犹馀此物镇初地，空山阅得沧桑来。君不见南朝三百六十寺，至今一一荒烟里。又不见萧梁同泰何崔巍，朝闻舍身夕被围。铜驼荆棘寻常见，何论区区一衲衣。
戏题酒家·其一
作者：黄景仁
朝代：清
体裁：七言绝句

我亦曾裁一幅裈，翻于此处买深樽。出门欲脱青衫典，先道酒痕非泪痕。
戏题酒家·其二
作者：黄景仁
朝代：清
体裁：七言绝句

前度词人今白头，往来曾阅几人愁。短章已污君家壁，试看碧纱笼得不。
戒坛四松歌
作者：黄景仁
朝代：清
体裁：古风

我闻灵严异松号千尺，西来圣僧曾手摩。苍官本自足仙骨，更爱佛地栖枝柯。今之四松毋乃似，阅尽四朝同刹那。以灵慧种植净土，法云甘露滋其和。怒张牙爪敩狮象，俯受戒律侪祗陀。千扨不坏如立铁，一丝莫挂无缘萝。戒坛高已出云半，兹松直欲捎星河。祇疑四海龙，排空行雨如投梭。忽然天风度，花雨飘何多。吹香满院饭僧遍，沈沈古殿鸣春鼍。山深夜永足精魅，翻经倒幢谁敢诃。定知我佛幻此等游戏，怖走百怪除幺么。不须菩萨作变相，髑髅绕身同缀螺。不须金刚怒努目，手挥长剑鏖群魔。但教此松屹立一万古，那怕窃钵来旬波。戒神千百对此尽詟息，诸天星卫空骈罗。交枝静巢说法鸟，偃盖下荫听经鹅。香厨宝藏镇相守，历久龙性全消磨。亦凭佛力得降住，不然久已腾掷变化归无何。
把酒
作者：黄景仁
朝代：清
体裁：五言律诗

把酒意如何，深宵幽感多。春心怜径草，生意抚庭柯。名岂身能待，愁将岁共过。由来著书愿，禁得几蹉跎。
抛毬乐·元日病中作
作者：黄景仁
朝代：清
体裁：词

蓦然沉睡惊醒，一岁今又。听纷纷、试庚传胜，尘容难耐，閒情非旧。有无限、好景低徊，拌只向、蒲团消受。可憎二竖寻人，搀著吟魔，按住呼卢手。叹眼前儿女，背人贪长，祝来富贵、于吾何有。强起捧金卮，挥泪眼、含笑为亲寿。幸妆成椎髻，操作前来，梁鸿有妇。去岁一叶扁舟，正此日、襆被潇湘口。楚巫喧，蛮鼓赛，对景几回搔首。败萚惊风，今日团圞岂偶。也被似水流光，似梦前尘，愁酿成衰丑。任飞扬跋扈，鸢肩火色，流连落拓，妇人醇酒。且莫负名山，论事业、尚有今而后。问春到谁边，门前冻柳。
拟古寄左敬修
作者：黄景仁
朝代：清
体裁：古风

流辉不可驻，倏如车轮驰。挟持本无具，敢云知我希。微鸟辞故翼，落叶堕深池。分飞容有迫，沈默谁能持。但得藉方寸，用达长相思。譬如影与形，何在不见之。流水有时竭，白日安可欺。愿言慰千里，幸勿心然疑。
拟铜雀妓
作者：黄景仁
朝代：清
体裁：古风

漳流望不极，朝日耀飞甍。腹曲绮疏结，纷蕴繁技呈。缄芳各流媚，三千同一情。不知玉辇去，犹作遏云声。君恩竟何许，高台犹未平。尘将华吹歇，月照繐帷明。回首西陵树，恻怆念平生。
拟饮马长城窟
作者：黄景仁
朝代：清
体裁：古风

秦城苍苍汉月白，秋风饮马城边窟。髑髅出土绣碧花，犹道秦时筑城卒。秦皇筑城非不仁，汉武开边亦可人。遮断玉关朝遣戍，长驱青海夜生尘。祁连封后焉支失，绝漠愁胡眼流血。残星点点散牛羊，霜天萧萧动箴篥。闻道官家重首功，轻车仍拜未央宫。从此北庭常保塞，几曾南向敢关弓。射生旧日云中守，列帐传呼赐牛酒。三时禾黍种连云，四月桃花开马首。城郭安西净扫除，蒲桃天马贡长途。太平不用封侯相，卫霍于今只读书。
挽李南涧·其一
作者：黄景仁
朝代：清
体裁：七言律诗

去年随计上皇都，四十功名半刺初。经术共知推次仲，文章谁荐似相如。壁间墨褪初来札，箧里尘封未竟书。贫累一官抛岁月，名山回首重欷歔。
挽李南涧·其三
作者：黄景仁
朝代：清
体裁：七言律诗

恶疾惊闻似照邻，梦桑生井亦前因。濒危尚遗千言牍，作传都归一代人。桂岭生祠争涕泪，蓬山旧隐已荆榛。终知身后名何益，羡尔逍遥独反真。
挽李南涧·其二
作者：黄景仁
朝代：清
体裁：七言律诗

吾道频年气死灰，海阳新冢亦成堆。几曾白发窥晨镜，忍向青山觅夜台。瘴疠多时消病骨，蛮荒终古殉奇才。一棺百粤归何计，可有同官为醵财。
挽毛明经佩芳·其一
作者：黄景仁
朝代：清
体裁：五言律诗

生别不经月，凶音忽到门。竹间杯尚在，石上坐馀温。起起今年梦，来来何处魂。芙蓉城作主，乐矣复奚论。
挽毛明经佩芳·其二
作者：黄景仁
朝代：清
体裁：五言律诗

一领明经荐，频沾入洛尘。厌烦常刺促，失意更艰辛。黄卷悲生事，青山夺故人。临窗看风叶，悽绝此萧辰。
捕虎行
作者：黄景仁
朝代：清
体裁：古风

枢星夜落号空山，青枫飒飒阴云寒。千岩出没不可测，白昼足迹留荒滩。商人结队不敢过，山中捕者夜还坐。祖父留与搏虎方，搏得壮虎作奇货。山人捕虎苦捕狗，虎踏机弓怒还走。咆哮百步仆草间，笑出缚之祇空手。捕虎先祭当头伥，伥得酒食忘虎伤。虎皮售人肉可食，当年亦是山中王。入阱纷纷不可数，祇呼山猫为呼虎。嗟哉凭藉那可无，使君使君尔何苦。
换巢鸾凤·十四夜宴王昆圃宅
作者：黄景仁
朝代：清
体裁：词

日暖新晴。正柳青客舍，花放春城。南楼裙屐满，西阁管弦盈。主人谈是过江清。□杂四座，齐谐楚声。听歌忽似，一缕游丝初定。夜静。孤月正。银烛光寒，中酒人微病。赵魏谋欢，应刘作剧，意气公然豪横。算二十年几曾逢，再三千里吾何恨。鞚归鞭，有轻尘、把马蹄衬。
换巢鸾凤·王述庵先生招集陶然亭
作者：黄景仁
朝代：清
体裁：词

素景商飙。正羁怀落漠，病思萧寥。忽飞天外赏，来赴酒边招。群公车盖满亭皋。文雄谈绮，书狂饮豪。非此会，可不负、凤城秋好。清眺。山容悄。偏爱秋山，耐得斜阳照。对酒能歌，拈花解笑，未损年时怀抱。吟情孤袅。蓦停杯，长天看得征鸿小。归鞍迟鞚，角声催度林杪。
摸鱼儿·叠前韵
作者：黄景仁
朝代：清
体裁：词

倚松寮、斜阳澹澹，天围远树无际。树头渐有归鸦宿，又被暮钟敲起。人海里。只我两閒人，吟占萧凉地。十年来事。似病马依墙，穷猿入槛，悽绝转无泪。春渐半，十日九风而已。只愁春也憔悴。韶华不向愁边好，它日逢花须避。休便睡。共佛火深宵，一榻分云气。禅和滋味。叹我已能堪，君真可惜，还觅市酤醉。
摸鱼儿·寒食漫兴
作者：黄景仁
朝代：清
体裁：词

梦惊回、今朝冷节，天阴难得窗亮。弄晴作雨春无赖，不管有人惆怅。休惆怅。犹喜是、天涯对酒人无恙。酒杯莫放。算落尽辛夷，将飞柳絮，好把碧栏傍。乡园乐，今日榆羹花酿。饧箫吹暖门巷。岁岁风前悲荡子，愁煞棠梨鬼唱。登楼望。问风景江南，半点何曾像。离波新涨。但芳草天涯，远山一角，不语黯相向。
摸鱼儿·登滕王阁
作者：黄景仁
朝代：清
体裁：词

几何时、词人帝子，消沉一样如许。西山眉黛还依旧，蹙过几回歌舞。君更数。在此地、凭阑几个人龙虎。前贤底苦。把一序当筵，浮名些子，占尽不教与。徘徊久，渐见月明南浦。帆樯乱落如雨。眼前是景堪供啸，多了津亭吏鼓。君认取。此地是、番禺百越雄门户。登高四顾。叹多少兴亡，滔滔章贡，流得此愁去。
摸鱼儿·自题揖樵图
作者：黄景仁
朝代：清
体裁：词

记曾听、春山伐木，丁丁声度林杪。斧声渐歇歌声近，带得夕阳归了。君莫笑。我识字无多，不解谈王道。名山难到。便到得山中，也愁岐路，片语乞相告。尘世扰。谷口携家须早。半生惟尔同调。人间无处容长揖，愁绝蹇驴席帽。休懊恼。判尔许腰身，折向伊曹好。浮生草草。待烂得柯残，梦醒蕉后，相与出尘表。
摸鱼儿·雪夜和少云时同寓法源寺
作者：黄景仁
朝代：清
体裁：词

怪朝来、春阴如许，同云已阁檐际。拥炉鸽炭频番换，肤粟渐平还起。禅窟里。本不称、春来雪况纷纷地。寻思往事。共烛短更长，寒深屋浅，话冻玉蟾泪。问家具，经卷药炉而已。可怜青鬓憔悴。君贫我更贫兼病，愁竟不须回避。高枕睡。倩屋角西山，与梦通清气。江乡风味。渐燕笋登盘，刀鱼上箸，忆著已心醉。
放鹤图黎二樵为周肃斋明府作属题
作者：黄景仁
朝代：清
体裁：古风

二樵笔如铁裹绵，爱画独柳秋滩边。枝枝叶叶带风色，坐令山水生清妍。一琴一鹤一童子，使君宦况清如此。呼童放鹤拿舟行，淡淡斜阳天拍水。其人与画皆千秋，令我悄然思旧游。梅花夜舫孤山寺，芳草春江鄂渚楼。
文殊院
作者：黄景仁
朝代：清
体裁：五言律诗

地接诸天近，山经万劫空。丹砂仙火外，山鬼佛光中。倏忽云霞相，微茫斧凿功。人间定何世，离立转忡忡。
新仆
作者：黄景仁
朝代：清
体裁：七言律诗

新买孤雏瘠不肥，未来先为制寒衣。桀骜野性驯犹苦，懦慑方音听总非。尔辈何求惟一饱，主人无奈亦长饥。怜渠骨肉犹人子，讵忍轻施夏楚威。
新凉曲
作者：黄景仁
朝代：清

闻道边城苦，霏霏八月霜。怜君铁衣冷，不敢爱新凉。
新安与洪稚存
作者：黄景仁
朝代：清
体裁：古风

昔卧碧溪月，日对天都云。芳樽独倾倒，扼腕无夫君。哀猿与落狖，一一悲离群。转徙四五年，此间忽携手。名山对故人，问我开怀否。甫见藤萝花，今来荫溪路。溪边一片石，我坐思君处。相思亦云切，相见幸勿疏。且有向平约，百年方及初。
新安滩
作者：黄景仁
朝代：清
体裁：五言绝句

一滩复一滩，一滩高十丈。三百六十滩，新安在天上。
新安程孝子行
作者：黄景仁
朝代：清
体裁：古风

新安江水何粼粼，我间一岁来问津。问我何数数，爱其地气盘礴人风古淳。山高泽深土杳厚，宜产独行君子先天民。六年往复卒未见，匪不可见难乎真。有程孝子洪坑人，是果以孝亲其亲。行孤迹晦人罕道，嘉禾夫子为我言之频。言其去岁来负笈，见其戌削骨立如束薪。颜色虽黯惨，其中含古春。经年共寝处，曾不轻笑颦。退乃察其隐，悲泪流盈巾。问之不肯语，却立常逡巡。一风吹衣露其肘，有大如掌疮瘢新。孝子不及掩，穷叩乃得知其因。生年十三五，常如日初寅。嬉戏父母侧，谓此若可终其身。一朝父也天所夺，槌胸恸绝呼苍旻。方知父母年，瞬息皆堪珍。回头顾慈母，夕若不保晨。思父兮断绝，事母兮苦辛。画行不离侧，夜卧不沾席与茵。积此垂数载，母病床吟呻。孝子卒无计，刲股可疗闻之人。是夕风雨急，黑云垂车轮。抽刀暗室室生白，扼肉多处挥如银。肉乎我母寄汝命，快意一割无由颦。作羹进母霍然起，吾肉效矣他何论。背人出疮处，隐隐还鳞鳞。是何灵异无所苦，合处若有神缄纫。无何母病忽大渐，彻昼夜侍无欠伸。俄然起四顾，出屋行逡逡。姊氏怪其状，侦至趋随尘。见其持刀袒臂向空祝，侧目视臂刀且抡。急从后至反其臂，责以戕体伤亲神。从兹形影不相失，母亦奄逝当兹辰。孝子长呼姊误我，一毁不复能支振。三年庐墓如一日，近泪赤土无荆榛。林深地旷绝闻见，皓鸟皬雀日久投怀驯。至今岁时省墓辄号恸，恸时四野愁霾屯。我思孝子孝，愚乃成其纯。世人薄天性，剿说摇其唇。毁伤固有戒，杀身亦成仁。百无可冀冀一济，一发尚欲回千钧。此时遑及引文义，何者孝子何忠臣。先生闻言亦颔首，命我纵笔为敷陈。自惭腕弱不能达，赊愿欲贡王为宾。景星祥凤出示世，一挽末俗归于醇。不然刻君黄山三十六峰顶，坐使姓氏万古同嶙峋。
新月
作者：黄景仁
朝代：清
体裁：五言律诗

乍见是将落，愁心不可论。阴阴当镜阁，惨惨挂关门。光弱如新病，天长有断魂。相看两幽绝，一角远山痕。
新月
作者：黄景仁
朝代：清
体裁：五言律诗

开帘延瞑色，凉月已如钩。顿使碧天远，平含万古愁。软钟林外寺，薄雾水西楼。怅好幽人梦，依依不可留。
旅夜
作者：黄景仁
朝代：清
体裁：七言律诗

天高野旷肃孤清，落木萧萧旅梦惊。病马依人同失路，冷蝉似我祇吞声。荒城月出夜逾悄，小阁灯残水忽明。一卧沧江时节改，深杯柏叶为谁倾。
旅馆夜成
作者：黄景仁
朝代：清
体裁：七言律诗

斜月阴阴下曲廊，燕眠蝠掠共虚堂。床头听剑铮成响，帘底看星作有芒。绿酒无缘消块垒，青山何处葬文章。待和烛跋些须语，又恐添渠泪一行。
旅馆夜成
作者：黄景仁
朝代：清

斜月阴阴下曲廊，燕眠蝠掠共虚堂。床头听剑铮成响，廉底看星作有芒。绿酒无缘消块垒，青山何处葬文章？待和烛跋些须语，又恐添渠泪一行。
旧关道中
作者：黄景仁
朝代：清
体裁：七言律诗

峰尖木杪趁行辀，悽苦樵歌逐涧流。渐入山深犹赵地，直从天上望并州。将军垒畔闲云散，娘子关南暮雨愁。怅眺不知身在险，前旌已下乱冈头。
早发
作者：黄景仁
朝代：清
体裁：五言律诗

十里背高城，犹闻击析声。马嘶回鸟梦，人语先鸡鸣。树拥千堆黑，沙浮一道明。殷勤望残月，愁绝此宵征。
明州客夜怀味辛稚存却寄
作者：黄景仁
朝代：清
体裁：古风

别来甫及旬，离思已如积。海角多飘风，入夜更凛冽。鱼龙一以啸，涛声震空壁。冻鼓惨欲沉，寒檠短将没。何来万感交，扰此寸肠裂。念我同袍人，按铗起叹息。悲欢共情愫，来往溯晨夕。各抱百年忧，念我更恻恻。苦语犹在耳，形影倏以隔。岂曰轻远游，欲已不可得。
明日遂雨
作者：黄景仁
朝代：清
体裁：七言律诗

昨诗似病天不雨，晓闻瓦沟戛玉如。方知是物有时有，颇愿此声无处无。薄寒绕座聊顿袖，细点入窗频徙书。何当径放舟一叶，五湖三江看跳珠。
春兴·夜来风雨梦
作者：黄景仁
朝代：清
体裁：七言绝句

夜来风雨梦难成，是处溪头听卖饧。怪底桃花半零落，江村明日是清明。
春城
作者：黄景仁
朝代：清
体裁：古风

春城久阴雨，欣见白日轮。照我叹羁寂，更照东西邻。东家娶新妇，开筵罗众宾。烹臛香彻舍，喧笑夜达晨。西家屋颓破，中有新死人。床头老妪哭，哭子声酸辛。共此日光里，哀乐胡不均。无情感过客，侧耳继嘅呻。触欢叹无怿，闻戚幸有身。俄顷众虑集，首念依闾亲。有子常若无，不得相对贫。孤灯耿白发，茹苦何能伸。亦有蓬头妻，抱病卧积薪。自为我家妇，甑釜常生尘。门户持女手，何以能支振。一身尚乞食，所遇犹邅迍。言念忽及此，滂沱涕盈巾。若语东西家，哀乐稍可匀。更欲起相告，事运多相因。啼笑互乘伏，迎送如轮巡。所见尽逆旅，何者堪为真。
春夏两相期·晦日风雨
作者：黄景仁
朝代：清
体裁：词

春寒甚、萧条旅况。今朝小尽都忘。堪憎弥空，石燕扑穿花障。雨丝抽得柳芽长，草色黏来溪流涨。最是难听，夜深风急，鬼车南向。送穷难送穷相。愿年年伴著，穷神无恙。□□□□，□□□□□□。几人花里闭门居，谁家烛底低声唱。为算今年，二分春剩，再休轻放。
春夜杂咏并序·其一
作者：黄景仁
朝代：清
体裁：古风

开尊绿阴下，晚景渐飘忽。薄霭收射晖，馀光让初月。望望碧天违，稍稍愁思发。停尊无一言，伫看新弦没。
春夜杂咏并序·其七
作者：黄景仁
朝代：清
体裁：古风

云中破秦镜，箫管为吹开。阴阴入我庭，滟滟漂我杯。一饮无异照，东西分欢哀。因忆倚楼者，离肠中夜摧。
春夜杂咏并序·其三
作者：黄景仁
朝代：清
体裁：古风

苦雾翳空碧，夜静惨不收。濛濛远杨合，漠漠闲花愁。何处玉箫起，离人双泪流。
春夜杂咏并序·其九
作者：黄景仁
朝代：清
体裁：古风

背手巡空垣，皓魄忽堆素。合睫晖馀凝，低头影相步。惊禽时一翻，檐花落无数。微微辨游丝，袅袅入深树。
春夜杂咏并序·其二
作者：黄景仁
朝代：清
体裁：古风

轻阴积孤馆，枕簟流微凉。浮云静中过，露气缘宵长。卷帘忽有得，草木同一香。爱之久延伫，馀湿沾衣裳。
春夜杂咏并序·其五
作者：黄景仁
朝代：清
体裁：古风

朝来送远客，春云为我阴。别时一樽酒，馀醉犹愔愔。飞雨过窗树，穆然帘帏深。独立忽成怨，相对少素心。遥知舣舟处，应在青枫林。
春夜杂咏并序·其八
作者：黄景仁
朝代：清
体裁：古风

秉烛达夜阑，身为远行客。作书慰故人，短纨不盈尺。冥心一沉思，丰采殊未隔。清光一千里，为我寄长忆。梦短关山长，欲往何由得。
春夜杂咏并序·其六
作者：黄景仁
朝代：清
体裁：古风

客居畏清夜，无月更孤悄。微寒连疏浓，浓阴起幽筱。烟重野钟歇，窗深夜灯小。灯光逐游风，时时响深沼。
春夜杂咏并序·其十
作者：黄景仁
朝代：清
体裁：古风

晓起视日景，熊昱炎光韬。骤欲卸衣絮，窃恐无良宵。微风消翕习，阴鸟鸣啾嘈。骤雨忽如注，急霤翻银涛。入夜势未息，雷殷声低高。块然拥衾卧，切切閒愁交。明朝碧湘上，应有流红飘。
春夜杂咏并序·其十一
作者：黄景仁
朝代：清
体裁：古风

馀湿犹在树，虚寒逼空堂。衾薄不成寐，揽衣起彷徨。同此春宵中，今昔殊炎凉。客居既多感，离忧胡可长。愿借晨风翼，翻然归故乡。
春夜杂咏并序·其十三
作者：黄景仁
朝代：清
体裁：古风

金枢涌灵曜，洗濯自太古。茫茫吐遥天，渐渐映平楚。高楼四顾望，何处非三五。清游歇西园，离怀极南浦。但觉愁四来，至竟不能语。徘徊达残更，晨星讵堪数。
春夜杂咏并序·其十二
作者：黄景仁
朝代：清
体裁：古风

对酒此何夕，衮衮集良宴。听歌无一情，感寓每中叹。幸有湖海英，共此华烛烂。稍觉孤心倾，已见人影乱。贱子本恨人，即境悲聚散。落月归幽斋，欢场一思遍。
春夜杂咏并序·其十四
作者：黄景仁
朝代：清
体裁：古风

池槛入深瞑，黯惨流金波。人觉今日病，月是前宵多。哀角隐城堞，愁乌匝庭柯。盈襟污酒渍，积日逢吟魔。春残月将缺，如此异乡何。
春夜杂咏并序·其四
作者：黄景仁
朝代：清
体裁：古风

香草满泽国，兴言泛兰舟。飞花荡江水，日暮游人愁。盼远漠无寄，缄情溯回流。残阳浦云外，半月烟林头。解衣坐当槛，宿鸟方啁啾。
春夜闻钟
作者：黄景仁
朝代：清
体裁：五言律诗

近郭无僧寺，钟声何处风。短长乡梦外，断续雨丝中。芳草远愈远，小楼空更空。不堪沉听寂，天半又归鸿。
春感·其一
作者：黄景仁
朝代：清
体裁：五言律诗

二月不青草，萧然蓟北春。千金无马骨，十丈是车尘。气尽初为客，心空渐畏人。道穷知几辈，家有白头亲。
春感·其二
作者：黄景仁
朝代：清
体裁：五言律诗

亦有春消息，其如雨更风。替愁双泪烛，对语独归鸿。宫阙自天上，家山祇梦中。东君最无赖，祇放小桃红。
春日和容甫
作者：黄景仁
朝代：清
体裁：古风

昔我之出矣，春山噪寒禽。东风一飘荡，春色窈以深。今朝眺原野，烟景何沈沉。繁葩曜初旭，密树参高岑。绚烂亦云极，但觉意萧森。遵渚缅故径，攀条思旧林。讵惜岁华促，难为游子心。
春日客感
作者：黄景仁
朝代：清
体裁：七言律诗

祇有乡心落雁前，更无佳兴慰华年。人间别是消魂事，客里春非望远天。久病花辰常听雨，独行草路自生烟。耳边隐隐清江涨，多少归人下水船。
春日楼望
作者：黄景仁
朝代：清
体裁：七言律诗

一碧招魂水涨津，远山浓抹雾如尘。忽风忽雨春愁客，乍煖乍寒天病人。芳草远黏孤骑没，绿杨低罩几家贫。天涯飞絮归何处，不到登楼也怆神。
春日独居得闵二季心近状却寄一首
作者：黄景仁
朝代：清
体裁：古风

我胡不乐忧心捣，春风别离春日好。一发吴山对眼青，相思此日教人老。十年以来朋旧稀，失意风云狎鱼鸟。济南公子才抱亲，客邸联盟亦草草。飘零契阔固其理，朝夕阴晴不相保。当年对酒邗上城，一夕听断虾蟆更。高歌击筑一挥洒，感激意气真幽并。南枝北风竟相失，白日清江伤我情。昨日有客沛上至，问讯得悉愁屏营。嗟哉夫子尚沦落，贱子不复言生平。但道别来无几日，至今如梦不曾醒。
春昼曲
作者：黄景仁
朝代：清
体裁：古风

杨花飞，游丝扬，两地相逢不相让。毕竟杨花性更柔，因风复上杨枝上。游丝一缕当空垂，欲落不落花蕤蕤。须臾驻向花阴去，有意寻之不知处。杨花飘荡丝缠绵，游子心伤望远天。寄语高楼休极目，鸟啼花落自年年。
春昼曲
作者：黄景仁
朝代：清

杨花飞，游丝飏，两地相逢不相让。毕竟杨花性更柔，因风复上杨枝上。游丝一缕当空垂，欲落不落花蕤蕤。须臾驻向花阴去，有意寻之不知处。杨花飘荡丝缠绵，游子心伤望远天。寄语高楼休极目，鸟啼花落自年年。
春晓
作者：黄景仁
朝代：清
体裁：五言律诗

黯黯复沈沈，虚堂拥薄衾。枕边寻断梦，门外酿轻阴。谢识孤花意，归知独雁心。峭寒犹似许，不道入春深。
春暮
作者：黄景仁
朝代：清
体裁：古风

江南三月雨，零此千花色。啼鹃劝人归，啼莺复留客。归既不得归，留亦安可留。闲云及江水，浩荡相与愁。春风吹百草，草深没行路。草青客南州，草枯在何处。人生尽如寄，不如沙上禽。更听隔溪管，能伤日暮心。
春暮呈容甫
作者：黄景仁
朝代：清

先生吟太苦，终日闭荆关。我亦诗穷者，邀君数往还。对床听夜雨，分枕梦青山。一任春江上，流红万点殷。
春江曲
作者：黄景仁
朝代：清
体裁：古风

良工制舲舷，周回驾吴榜。春江正花月，缓载桃根往。观者艳若仙，中流玉箫响。深夜江妃游，和歌鼓纤掌。轻风吹我襟，水云激空朗。底用员峤浮，何必支机访。庶几鸱夷人，与话烟波赏。
春燕·其一
作者：黄景仁
朝代：清
体裁：七言绝句

画梁仍在故巢倾，谁遣依人又此行。日暮庭空飞不去，閒花于我旧关情。
春燕·其三
作者：黄景仁
朝代：清
体裁：七言绝句

谁与高楼伴苦辛，重来非复昔时春。只言世上多关盼，初念何曾薄待人。
春燕·其二
作者：黄景仁
朝代：清
体裁：七言绝句

相逢归雁话悲酸，此日他乡欲住难。到此羡君归计早，稻粱犹得慰天寒。
春燕·其五
作者：黄景仁
朝代：清
体裁：七言绝句

迢迢故国去来休，莫为无情特地愁。见惯蜃楼浑不讶，我家原在海东头。
春燕·其四
作者：黄景仁
朝代：清
体裁：七言绝句

王谢乌衣众所夸，托身未肯恋繁华。谁知覆雨翻云恨，转在寻常百姓家。
春谷道中
作者：黄景仁
朝代：清
体裁：七言律诗

朔风吹客度长林，浩荡川原雪气阴。一涧红花寒淅洌，双峰隐玉晚萧森。人因地瘠多饥色，鸟为天空有去心。日暮那堪途更远，马嘶犹似助悲吟。
春闺怨
作者：黄景仁
朝代：清
体裁：五言律诗

昔倚新妆好，羞教女伴怜。嫁期才十五，别路已三千。字尽秦川锦，胶枯蜀国弦。祇今空自爱，春至一年年。
春雨望新安江
作者：黄景仁
朝代：清
体裁：古风

入春三月雨不止，意欲涨满新安江。杏花溪间流更急，四山静听声淙淙。盘沙很石不相让，苦与洪溜交舂摐。我来客冬山水涸，扁舟万力劳扶江。十篙上濑复九退，船背沙石摩琤瑽。苦缘上流势猛恶，乾冬尚且艰行艭。况今千山万山雨，并作一道奔惊泷。舟人同此筋力耳，胡能与此相冲撞。朝来客从武林至，下流见拍潮头降。若从此时放舟去，两日已下钱塘桩。我思武林好风影，江山拨秀来轩窗。经春山笋节松脆，出水河鱼腹膨肛。酒船衔尾六桥外，酒徒四集人语哤。胡我郁郁久居此，低头顾影只不双。多时尘污积芒履，独夜鼠踏翻银釭。坐愁行叹困羁旅，饮不成户歌无腔。依依偃蹇竟何济，此不径去将毋憃。明当放溜趁新涨，卧听船鼓催逄逄。
春风怨
作者：黄景仁
朝代：清
体裁：古风

云翘舞彻椒花筵，东风昨夜来无边。吹成大地可怜色，都道看春宜少年。此时多少繁华地，此时无限临春思。绛绡弟子平阳家，绿帻厨人馆陶第。桂馆铜铺四望通，浓装冶服出当风。题来芍药千花妒，顾罢胭脂一部空。沈沈万户歌钟动，春风未醒红颜梦。照镜都誇城北徐，窥臣总道墙东宋。亦有空闺黯自伤，登榄终日尚凝妆。图中粉腻千行泪，锦上文回一寸肠。关山荡子空回首，辛苦边头亦何有。岁岁常悲死别离，年年不见春杨柳。江南思客更伤神，望远愁遮日暮尘。啼莺枉自思公子，香草何曾见美人。莺飞草长谁为主，渺渺春江作歌苦。一夜飘残吴苑花，五更捲散巫峰雨。可怜东风作意吹，可怜春去不胜悲。人间无数闲哀乐，若问春风总得知。
春风袅娜·中秋夜使院对月
作者：黄景仁
朝代：清
体裁：词

被冰轮入户，唤起无聊。兰炷减，篆香消。怅平分秋色，露和人瘦，细摇花影，梦与帘飘。寡女丝虚，霜娥鬓冷，肯枉空斋絮寂寥。树底捉金蟆客去，天边驾彩凤人遥。空自双手叉拿，双肩耸削，闲题句、縻费芭蕉。愁万叠，泪双交。盈阶蟋蟀，半壁蟏蛸。急管三更，弥空作阵，缭垣一曲，画地成牢。此时几个，在好阑干畔，低低私祝，岁岁今宵。
昭君怨
作者：黄景仁
朝代：清
体裁：词

门外月明如昼。窗内一灯如豆。何物影空梁。水云光。忽听远钟微度。又被晓风约住。此际恼閒情。是浮名。
昭君怨·初夏
作者：黄景仁
朝代：清
体裁：词

一自护花消瘦。病过折绵时候。春去已天边。又今年。拥住薄衾如水。守得篆灰心死。帘动有谁来。是风开。
昭明太子祠
作者：黄景仁
朝代：清
体裁：古风

高亮出林阜，云祀萧德施。相传昔经此，食鱼而美之。池乃以得名，今以鱼荐祠。父老沿此说，真谬且勿稽。我思青宫贤，皎皎玉雪姿。温恭出至性，聪睿秉夙资。岂惟艺林鉴，斯文仰在兹。木鹅乃遭谤，忧患天年移。嗟嗟明哲嗣，天岂归练儿。留待短狐辈，覆灭兰陵基。台城及玄圃，荒址无人知。此閒缅遗躅，千载馨香贻。箫鼓集村赛，可笑亦可思。日暮人四散，水风吹满旗。
昭灵宫
作者：黄景仁
朝代：清
体裁：古风

张公罢令宣城时，一门皆龙人不知。焦台唾手起宫殿，飞甍切空人不见。青绡系鬣来乖鳞，隙地相借乃敢嗔。空中夜夜斗且死，五更还家唤龙子。驱霆激雹鏖正酣，玄黄血中毙之矢。此时举家飞上天，至今庙食清颍边。呀然五穴五云朵，一出已润淮西田。虚堂神鬼昼阴悄，罗拜时来白须老。远人长揖亦有求，愿得还家布帆好。
晋祠
作者：黄景仁
朝代：清
体裁：古风

悬瓮之山晋水出，漾石穿沙气萧瑟。地古时生乔木烟，云开或漏苍崖日。成王介弟唐叔封，峨峨象设瞻閟宫。千秋遗泽双流玉，两厝名藩一叶桐。神尧开国乃其后，怪事亦传文在手。义旗电捲入长安，曾祷祠堂得神佑。太宗手书贞观碑，纪年至自征高丽。纵金戛玉颂功德，意气绝似歌风时。金舆羽帐今何在，惟有此泉常不改。千哇流润活并州，百道飞烟入汾水。壅渠智伯贪天功，赵家乃用平河东。谁知清绝滥觞处，癈兴不到空山中。飞梁杂树交萦互，风景还如道元注。心空祇与閒鸥盟，坐久能知白鱼数。女郎祠庙何年开，反使正祀荒尘埃。若论世久数宜简，古庙何以存台骀。纷纷世俗谁可告，乍许追欢莫凭吊。烂醉千觞且未休，不然却恐青莲笑。
晓发
作者：黄景仁
朝代：清
体裁：五言律诗

荒鸡鸣四野，游子已晨兴。残雪消不尽，晓风寒更增。连冈盘叠叠，细路出层层。多恐吟躯重，疲驴瘦不胜。
晓发保定
作者：黄景仁
朝代：清
体裁：古风

残月未沉山，啼鸦初起树。已有驮铃声，郎当过门去。马嘶人起何匆匆，高城鼓角犹隐空。压寒几盏芦服酒，吹梦两行杨柳风。自过涿郡辞燕地，路指神京哄车骑。大道青楼望郁葱，碧波锦树交空翠。苍莽初无冀北风，冥濛却有江南意。江南行客行未休，碌碌趁人何所求。暂时快眺亦神王，何必车前有八驺。车声歌声相闲作，今日方知晓行乐。
晓发牛渚矶
作者：黄景仁
朝代：清
体裁：古风

短帆拂晓春江上，鲜云生缬波如掌。一声转柁过苍岩，惊起白鸥飞两两。三山已尽牛渚来，巉崖三面排江开。昔人一矢斗天险，即今无浪犹风雷。我来舍舟登绝壁，万丈高寒荡心魄。水深不见燃犀人，断霞鱼尾星星赤。
晓发芹泉驿
作者：黄景仁
朝代：清
体裁：七言绝句

鸦儿峪水绕山回，纤月疏林曙色催。谁与高堂寄消息，此身已度井陉来。
晓晴三叠前韵柬徐惕庵
作者：黄景仁
朝代：清
体裁：七言律诗

晓看微冻解银瓶，怪底宵来睡思宁。帘角日拖西陆尾，墙头山走太行陉。冷淘半盏杨花白，冻饮三升竹叶青。问讯南州老词客，一篇诗就一敲扃。
晓行
作者：黄景仁
朝代：清
体裁：七言律诗

星光暗到客行处，霞色起从天尽头。小店欲随平野去，残灯都被晓风收。绝怜钟破将归梦，可奈霜欺欲敝裘。喔喔荒鸡最无赖，雁声又送一鞍愁。
晓起
作者：黄景仁
朝代：清
体裁：五言律诗

今朝风日好，可以赋新诗。候早秋先觉，凉多夜渐迟。开帏纳萧爽，随意检琴卮。长想北山下，看云倚杖藜。
晓起
作者：黄景仁
朝代：清
体裁：五言律诗

昨夜朣胧月，今朝瑟䫻风。琴心来海上，客思满江东。馆谷充新秫，园蔬进晚菘。眼看时节改，愁寂感秋蓬。
晓起楼上
作者：黄景仁
朝代：清
体裁：五言律诗

甫有鸦惊树，披衣洞竹楼。平怜万家梦，犹压晓云头。独醒嗟何益，劳生此暂休。朝霞如可掬，吾愿访丹丘。
晓过滁州
作者：黄景仁
朝代：清
体裁：古风

四山过一雨，城门开绿阴。角声起木杪，一散呕哑禽。抱城水瀰瀰，过客驱车临。犬吠不出郭，人烟多在林。依依识熟路，了了悦方音。客冬记经此，归路方骎骎。雨雪迫徂态，所历无幽寻。兹来春夏交，烟景何沈沈。层楼隐叠巘，长云蔽遥岑。最高知琅琊，翠色披满襟。侧闻酿泉水，云可醒人心。行伴苦相趣，凝望愁淫淫。两度不一访，有愧兹邦深。
晓雪
作者：黄景仁
朝代：清
体裁：古风

先生屋小如宛丘，岁晏苦听风声愁。一宵风息得安寐，同云已阁低檐头。晓来重衾足不热，却怪纸窗明太澈。小童狂喜排闼来，报道空庭已堆雪。撒盐飞絮犹纷纷，隔却一纸无声闻。反披羊裘洞扉立，心目照曜寒无垠。此时兴发睡魔去，今年见雪此初度。倾囊只合市村醪，炙砚还应遣长句。微哦忽忽思前游，丙戌岁暮吴陵舟。压篷大雪苦无饮，至今典却相如裘。回头此景如电掣，其间聚散复一瞥。范阳公子诗中豪，白战何曾持寸铁。此雪应让燕山多，击筑故人悲且歌。寒夜谁来剡溪访，乘兴欲往将如何。将如何，雪不止。随风飘扬低复起，散入千村万村里。山僧执帚仰看天，昨夜厨空已无米。
晚凉
作者：黄景仁
朝代：清
体裁：五言律诗

晚凉庭院好，风叶落先秋。感尔萧疏态，添馀浩荡愁。披襟祛俗吏，摇扇却平头。美满今宵梦，真轻万户侯。
晚宿云门寺
作者：黄景仁
朝代：清
体裁：五言律诗

缘萝初渡岭，倚棹更穷溪。坐觉云山合，悠然物我齐。还来上方宿，卧听夜猿啼。欲叩无生偈，钟声过涧西。
晚泊九江寻琵琶亭故址
作者：黄景仁
朝代：清
体裁：古风

晨发黄州郭，夕宿浔阳渡。沙平岸阔不见人，瞥过千重万重树。浔阳渡口风萧萧，江州城外鱼龙骄。匡庐作云半江黑，倒吸白浪如山高。是时日落葭菼暗，湓浦瑟瑟生寒涛。一舟冲浪去杳杳，独雁带雨来迢迢。角声振木木叶脱，秋声渐高秋思发。无言揽袖起彷徨，却倚兰桡望天末。吴头楚尾烟冥冥，独立百感来无情。江风吹面酒亦醒，掣笛吼作狂龙声。短衣踉跄步沙濑，草间寻得琵琶亭。崩堤毁岸人迹绝，狐狸跳啸鼋鼍鸣。昔闻乐天夜间此送客，琵琶声停江浸月。拟向江山作主人，却因商妇悲迁谪。我亦天涯有泪人，对此茫茫惨无泽。吁嗟乎，泪亦不必落，愁亦不必愁。君不见茫茫九派东向流，千古万古无时休。我家乃在东海头，西风满意吹数日，一笑可上吴淞舟。莼鲈虾菜万事足，安用江湖叹敝裘。
晚眺
作者：黄景仁
朝代：清

关河容易入斜曛，独立苍茫数雁群。树里沙淮流渐合，门前梁楚地初分。天黏野草疑无路，风旋惊鸦忽入云。我意先秋感摇落，泽蒲汀柳漫纷纷。
晚眺
作者：黄景仁
朝代：清
体裁：七言律诗

关河容易入斜曛，独立苍茫数雁群。树里沙滩流渐合，门前梁楚地初分。天黏野草疑无路，风旋惊鸦忽入云。我意先秋感摇落，泽蒲汀柳漫纷纷。
晚行
作者：黄景仁
朝代：清
体裁：五言绝句

曳杖入松林，不认前溪路。白云深更深，樵歌在何处。
景州道中戏呈剑潭
作者：黄景仁
朝代：清
体裁：五言绝句

未献长杨赋，先经细柳营。前途多姹女，愁听数钱声。
暮归北山下丛木颓垣未知何人祠也苍凉独步悄然成诗
作者：黄景仁
朝代：清
体裁：古风

树中出铃语，觉径经荒祠。星光满空廊，照见欹残碑。欲读不能审，悄立回风吹。轻尘旋成阵，堕叶飘相随。屋角落鸟羽，草心系虫丝。人迹一无到，精灵沓来窥。怜余嗜幽僻，不碍拈吟髭。明朝脱经过，盥手陈江篱。
暮投要罗寨登西岭
作者：黄景仁
朝代：清
体裁：古风

上岭复下岭，出关复入关。但愁茧足万山里，未得迥眺层峰颠。兹山翠先陡云上，俯视群岚尽孙行。夕阳明灭紫翠开，茫茫欲逐天风飏。北连恒岳南太行，三晋河山屹西障。回头却望中山东，已随一气浮空濛。直从飞鸟不度处，而我掉鞅过其中。有如航海得洲坞，转眄飓风鳄浪心忡忡。平时看山陋西北，绝少幽灵但雄特。今逢此景知昔非，欲赋登高愧无力。嗟余羸病困缁尘，暂得壮观情许亲。肯为山多怯行路，行看终南华山去。
最高楼
作者：黄景仁
朝代：清
体裁：词

楼上忆，意态忒分明。花照眼，月关情。远词已托微波寄，晓云休傍别峰横。牵罗袂，揩泪眼，可怜生。留下了、许多珍重语。分下了、一天离别苦。山水驿，短长亭。马经旧地嘶芳草，雁和残梦落层城。共凄凉，俱老大，各飘零。
月下杂感·其一
作者：黄景仁
朝代：清
体裁：五言律诗

明月几时有，人间何事无。倾城顾形影，壮士抚头颅。方寸谁堪比，深宵我共孤。感君行乐处，分照及蓬庐。
月下杂感·其二
作者：黄景仁
朝代：清
体裁：五言律诗

闻道嫦娥嫁，于今是结璘。河山收地魄，宫阙烂天银。前度曾愁我，今宵更照人。高寒吾不畏，去路恐难真。
月下登太白楼和容甫壁间见怀韵
作者：黄景仁
朝代：清
体裁：七言律诗

白也高楼上切云，巉矶嶪嶪水粼粼。先生去后为长句，海内于今有故人。我亦能来醉江月，君从何处倚秋旻。临流无限瑶华忆，咫尺风波未可陈。
月华清·十五夜偕金棕亭王竹所集少云法源寺寓斋因偕步灯市
作者：黄景仁
朝代：清
体裁：词

丝面搓成，香齑煮熟，招携同话松院。解事灵妃，早拥一轮天半。是今年、初度逢圆，祝后会、一樽常满。行散。爱流辉紫陌，分光翠殿。莫道夜蛾心懒。被几阵衣香，暗中句转。似水车轮，不遣车中人见。十分清、露下歌声，一例俊、灯前人面。流玩。算年华畅好，忍教轻换。
月夜渡采石怀当涂诸友人
作者：黄景仁
朝代：清
体裁：古风

高城翳难望，山暝日飘忽。唤渡横江时，苍崖已栖鹊。牛渚静惊涛，天门锁双阙。江随花月夜，舟与水云发。风细不满帆，露重渐盈袜。万响俱寂寥，微波偶瑟汨。租船高咏沈，画舫清游歇。试问古来人，共此青天月。抚景方沈吟，怀人黯销骨。离歌间微茫，别宴散匆卒。今宵江馆中，应有梦飞越。
月明泛小孤山下
作者：黄景仁
朝代：清
体裁：五言律诗

烟水月明处，中流一溯洄。湖过彭蠡尽，湖到小孤回。独鹤掠舟过，神鱼听曲来。不知疏柳岸，长笛为谁哀。
望匡山
作者：黄景仁
朝代：清
体裁：五言律诗

白也书堂在，云林似昔时。星辰如可接，猿鹤尚馀悲。去作青山冢，归虚白首期。怜才意千古，高咏少陵诗。
望华亭
作者：黄景仁
朝代：清
体裁：七言律诗

日晡携酒上危亭，亭外云峦接杳冥。送客五溪声入座，邀人九子翠依棂。山因当路名增重，客到凭栏眼已青。多少征夫掉头去，独将颜色助山灵。
望泗州旧城
作者：黄景仁
朝代：清
体裁：古风

泗淮合处流汤汤，作此巨浸如天长。长天垂幕滉欲动，区区城郭何能当。城雉□牙出波尺，高谷深陵感畴昔。十万楼台罔象居，千年生聚蛟鼍宅。号声未绝波压头，人身鱼首随波流。当冲水伯择人啖，馀者到海流方休。可怜生气今未息，水上绿烟时荡浮。有山滨湖州已徙，草草依山作廛市。我来正值春水生，下者依然在中沚。屋角帆开几尺风，墙头钓下三竿水。若遇海上王方平，即此又是蓬莱清。嗟嗟横目一何惨，令人慷慨思平成。我念徐扬一隅屯，下流稍富鱼盐利。防河堰筑连云高，此间讵免回澜沸。伊谁绘此生灵愁，独立苍茫一垂涕。
望远行·采石
作者：黄景仁
朝代：清
体裁：词

巍然一亩，精铁色、不遣涛头冲去。夹岸成营，沿江设垒，多少南朝残戍。为问山灵，当日韩家擒虎，到此怎教横渡。更一帆吹送，楼船难住。何处。觅个渔樵閒话，见来往、精灵无数。一片黄芦，半轮西日，衬出历阳烟树。毕竟上流荆益，中原凤泗，方算江东门户。者一拳能几，几曾堪据。
望霍山
作者：黄景仁
朝代：清
体裁：五言律诗

汉武登封处，千岩有勒铭。东南天首柱，风雨岳移灵。云接苍梧白，峰盘六蓼青。铜钟古文字，可许叩幽扃。
望鹊山
作者：黄景仁
朝代：清
体裁：古风

篮舆出郭二十里，向客一峰如鹊起。傅闻中有扁鹊祠，草木至今犹未死。禁方一卷世不存，地上多是强死人。祖洲大药不可得，令人长忆长桑君。
朝来
作者：黄景仁
朝代：清
体裁：古风

朝来不合闻乡语，顿触羁心变酸楚。怪底多时赤火云，团团只照东南土。客言来从故乡时，故乡农病嗟难支。螟蟊遍野苗立尽，白画耕父行郊逵。去年苗槁十存一，旱更兼蜚那堪说。闻道蝗飞不渡江，于今遍地同虮虱。连翅接尾不计千，冲过巨浪浮成国。中逢芦洲忽飞散，顷刻千亩无芦田。区区之苗讵禁啖，此物于人定何憾。怪事惊呼百岁翁，东南何事遭天厌。客请收泪无沾巾，听我一语为分陈。我曹生世良幸耳，太平之日为饿民。
木兰祠
作者：黄景仁
朝代：清
体裁：七言律诗

替耶征战属蛾眉，劝孝如何史笔遗。一自当窗抛杼柚，直从绝塞采焉支。明驼归里惊同伴，白骨填荒愧健儿。乐府歌篇今尚在，谁将箫管费神祠。
木兰花慢 其一 月下登虞山哭邵叔宀先生
作者：黄景仁
朝代：清
体裁：词

君来因底事，今依旧、主芙蓉。空廿载经窗，半生阆苑，名落寰中。只何故、夺君恁早，讵天心、真个忌才工。万里月明惨惨，五更海雾濛濛。九原休恨别匆匆。天上更相逢。待鹤唳归来，钟鸣萧寺，影落青枫。今宵故人来此，问吟情、可与旧时同。千点泪珠零雨，数丝霜鬓临风。
木兰花慢 其二 月下登虞山哭邵叔宀先生
作者：黄景仁
朝代：清
体裁：词

人间呼殆遍，君似醉、也应醒。但枯树黏天，浮云挂地，有影无形。痛一点、墓门紫火，空呕将、心血误浮名。一自子期去后，曲终江上峰青。南沙城枕尚湖滨。曾约共登临。怎芒屩来时，青山有恨，流水无声。此间玉霄不远，叩天关、风雨泣山灵。千载仲雍言偃，一般蔓草荒城。
木兰花慢·京口清明
作者：黄景仁
朝代：清
体裁：词

今朝风日媚，佳节好、怎耐在天涯。只无情无绪，闲吟闲咏，江草江花。停尊陡然兴发，写旗亭破壁数行斜。柳外萧郎白马，门前谢女香车。临风不断泪如麻。何物换年华。叹秋娘老去，青山依旧，望眼空遮。平添异乡烟景，问游人、谁肯不思家。唱罢江楼啰唝，来听商妇琵琶。
木兰花慢·十八夜对月
作者：黄景仁
朝代：清
体裁：词

月高才丈五，城头上、鼓渊渊。道今夜收灯，半城犹照，剩管残弦。为问镜儿那角，被虾蟆、衔去落谁边。断送一年元夜，此时有恨婵娟。看来清泪总如铅。不是不重圆。问此情何似，曲终锦瑟，客散华筵。只此瞢腾过去，算半生、何事不堪怜。相对啁啾宿鸟，惹人添倍无眠。
未谷以汉瓦并天下文榻本属题
作者：黄景仁
朝代：清
体裁：古风

一篝火起狐鸣野，三月阿房土花赭。却留馀烬在关中，烧出未央宫上瓦。其时天下方匈匈，铜鞮之北平城东。归来金碧一照眼，双阙屹峙天当中。按剑一怒隆准公，酂侯数语天回容。此曹相从布衣起，望气久已知云龙。宫成何必天下定，以燔万世威无穷。此瓦团圞不盈尺，四字篆文随瓦合。多少中原逐鹿人，若见此文同一泣。苍然古制踰香姜，何论急就兼凡将。曾共朝霞映金爵，不随夜雨飘鸳鸯。岂无万寿长生字，看来无此英雄气。离宫百四空斜阳，残本凄凉出都肆。知君好古一世无，摩挲旧拓意有馀。更披三辅黄图录，补入西清古鉴图。
杂咏·其一
作者：黄景仁
朝代：清
体裁：古风

东方月出皎，照见倾城姿。君宠正专房，不信能弃夷。梁尘飞更寂，橘枝冷欲披。一朝繁华露，化为千泪丝。终知恩决绝，未免心然疑。诘旦理清镜，方知玉貌移。天长沧海阔，何以度萧时。
杂咏·其一
作者：黄景仁
朝代：清
体裁：古风

海客有逐臭，梦人或忘妻。单虑溺一往，岂伊智不齐。蓄积偶违众，群起相诃诋。谁知一世事，各各行若迷。化人斡真宰，无力能提撕。作法笑姬旦，多言小宣尼。积穷有难喻，况乃形气睽。惟当托庄诞，俯仰同醯鸡。
杂咏·其七
作者：黄景仁
朝代：清
体裁：古风

皎皎明月光，延缘上空林。幽堂悄然后，仿佛来素心。素心日以隔，萧景日以逼。薄帏生虚寒，梦醒如在侧。揽衣起傍徨，横涕下沾席。寸心常不移，可以照颜色。
杂咏·其三
作者：黄景仁
朝代：清
体裁：古风

生年三五时，瑶华比光彩。万事匪所忧，此景若常在。既见故者非，旋见新者改。未觉少壮过，只增前日悔。所悔行乐迟，精役形乃殆。不知何事劳，但若有所待。贱躯一何眇，前后各千载。
杂咏·其九
作者：黄景仁
朝代：清
体裁：古风

方壶隔沧澥，缥缈郁灵异。至者乌可知，望者空以涕。欲度既无梁，安能坐憔悴。一水具溟渤，一石具嵩岱。化理本不殊，举目皆有会。莫恤邹生谭，驰精九州外。
杂咏·其二
作者：黄景仁
朝代：清
体裁：古风

小鸟有比翼，双飞愁天寒。朝衔榑桑枝，暮巢琪树端。劳生岂不惜，幸有相与欢。长天渺征路，中道逢哀鸾。关山引孤啸，毛羽自摧残。文采亦已高，谁与相盘桓。阳岗有梧实，努力加朝餐。
杂咏·其二
作者：黄景仁
朝代：清
体裁：古风

陈平未豹变，乃在委巷居。贫贱不相救，安用长者车。恬退匪所甘，落拓计益疏。藉非时命济，咫尺填沟渠。赍志遂没地，史笔何胜书。谁与负物色，果在风尘初。买臣傲妻子，斯理堪杀躯。圣论贵素位，大贤有卷舒。不见张仲蔚，蒿莱深闭庐。
杂咏·其二十
作者：黄景仁
朝代：清
体裁：古风

中夜理瑶瑟，未理百忧结。欲弹旧时声，中曲双呜咽。手爪非不同，芳华有时竭。丝桐尔何知，应我心中节。挥谢不复调，徒使肝肠绝。
杂咏·其五
作者：黄景仁
朝代：清
体裁：古风

朝行燕市中，夕宿夷门道。酒徒既寂寥，信陵亦荒草。壮士重一言，千金失其宝。万里拥头颅，朝在暮不保。当其悲来时，天地亦为老。感此抱区区，双鬓如蓬葆。倦言怀古人，忧心惄如捣。
杂咏·其八
作者：黄景仁
朝代：清
体裁：古风

骎骎感骤骥，恻恻聆悲泉。寂寂登高楼，幽幽发素弦。风川滞吴越，尘陆界幽燕。远目易䁆薆，怀人信流连。白云讵能尽，坐此素景迁。缄情竟何待，朗吟归来篇。
杂咏·其六
作者：黄景仁
朝代：清
体裁：古风

子云耽清净，家贫常晏如。奇字世不识，不知读何书。若为玄秘言，惜此名山躯。后尘匪能步，尚哉珍令誉。
杂咏·其十
作者：黄景仁
朝代：清
体裁：古风

行行向京雒，冠盖织古今。疲极或慨息，偶云慕泉林。长揖挽之去，至竟非其心。朝来出门望，车迹恐不深。惊流少潜鱼，疾飙无安禽。亮矣子陵钓，悯哉嵇生琴。
杂咏·其十一
作者：黄景仁
朝代：清
体裁：古风

浮海去南越，望古建德国。渺怀结衣冠，怆虑动颜色。谁知此中人，出入惟作息。渊明有心人，归拟避秦客。千载桃花源，想象遗民宅。自崖讵能从，问津信何益。无怀与葛天，吾将共晨夕。
杂咏·其十七
作者：黄景仁
朝代：清
体裁：古风

贫女中夜织，扃户绝四邻。荧荧一灯影，自落空草根。伊轧面虚壁，中织时悲辛。颜色不自达，谁知此女贫。贵贱异缯锦，各出桑蚕身。同生而异造，赋命安可论。惟当自努力，弗使机生尘。
杂咏·其十三
作者：黄景仁
朝代：清
体裁：古风

修修孤生木，丛丛蔽荆棘。何意来良工，空山遂物色。雕鈲成方圆，顾盼与修饰。芬芳袭衣綦，尘垢幸拂拭。在物匪可耽，幸伴君子侧。宛转望君知，莫忘本性直。遗簪与敝帷，千载钦亮德。
杂咏·其十九
作者：黄景仁
朝代：清
体裁：古风

人生处天地，纤尘栖弱草。风至草动摇，微躯不自保。万物谋所寄，时至安能巧。大壑藏舟移，过眼疾于鸟。何用心人事，兀兀抱枯槁。
杂咏·其十二
作者：黄景仁
朝代：清
体裁：古风

中庭有劲草，烈烈凌寒霜。及至众芳发，努力媚春阳。奇质无可见，一心与物忘。嗟彼硗硗者，先时自摧伤。
杂咏·其十五
作者：黄景仁
朝代：清
体裁：古风

蛾眉朝见宠，夕姗来群阴。谮丑伏祸浅，誉美藏机深。疗妒世无药，那可知其心。周旋影自失，惝恍魂相寻。溪头浣纱女，日暮愁淫淫。彼此更相羡，泣下俱沾襟。
杂咏·其十八
作者：黄景仁
朝代：清
体裁：古风

九钟鸣丰山，青女肃宵驾。万植浮馀荣，阴阴敛逾下。恶木既失荫，崇兰亦颓化。感此离居忧，搴帷达遥夜。所欢入我梦，告我容华谢。霍曶不可追，寒光满虚榭。
杂咏·其十六
作者：黄景仁
朝代：清
体裁：古风

古交戒情尽，今交思情离。苦自留其馀，不知将赠谁。宝剑既心许，慨然脱相遗。安用挂树日，悲此宿草为。
杂咏·其十四
作者：黄景仁
朝代：清
体裁：古风

胡粤异哀乐，春鸟亦殊音。晓牖展晴荫，飞鸣递檐阴。闻见异乡土，共此当春心。万物欣有托，吾嗟竟安任。
杂咏·其四
作者：黄景仁
朝代：清
体裁：古风

层云结广厦，海燕东南飞。年年巢君屋，主人心不疑。穿树树枝密，入花花影稀。即此全盛日，愿能常见之。胡为阅时岁，匆匆恩变移。旧巢既已毁，梁在无留泥。岂不怀新居，但感旧所知。徘徊日云暮，燕燕空尔为。
杂感
作者：黄景仁
朝代：清

仙佛茫茫两未成，只知独夜不平鸣。风蓬飘尽悲歌气，泥絮沾来薄幸名。十有九人堪白眼，百无—用是书生。莫因诗卷愁成谶，春鸟秋虫自作声。
杂感
作者：黄景仁
朝代：清
体裁：诗

仙佛茫茫两未成，只知独夜不平鸣。风蓬飘尽悲歌气，泥絮沾来薄幸名。十有九人堪白眼，百无一用是书生。莫因诗卷愁成谶，春鸟秋虫自作声。
杂感
作者：黄景仁
朝代：清

仙佛茫茫两未成，只知独夜不平鸣；风蓬飘尽悲歌气，泥絮沾来薄幸名。十有九人堪白眼，百无一用是书生；莫因诗卷愁成谶，春鸟秋虫自作声。
杂诗
作者：黄景仁
朝代：清
体裁：古风

叔季交道薄，所往多干矛。原其所自始，真意固不留。鲍叔称古欢，用惠深自售。晏仲称善交，敬至情亦浮。昔贤固免此，学之颓其流。何况肉食者，此意且未求。后门别寒素，前门揖贵游。前后难俱存，终捐旧朋俦。撝谦盖罄折，去已千里修。吁嗟世俗交，君子以为羞。
杂诗
作者：黄景仁
朝代：清
体裁：五言律诗

谋欢知几日，戚戚复何为。交浅讵能怨，情倾为所知。看山宜石骨，听树识风枝。好敛长虹气，浮云不满吹。
杂诗
作者：黄景仁
朝代：清
体裁：古风

轩屏夕凉动，帷幕微风吹。群动本有意，静者心自知。迎凉恋前除，豫恐秋气凄。疏声已在树，顾影犹荣滋。万物有同命，先见为之悲。华心且未歇，持此当赎谁。
杂诗
作者：黄景仁
朝代：清
体裁：古风

騊駼本野骏，万里流沙来。长嘶北风里，嚼断黄金枚。奈何失所处，驱之瘴海隈。炎蒸足溪峒，裹身绿烟堆。长尾不停曳，草卧蚊如雷。南人跨犀象，转斗声轰豗。为君奋驰骤，猛兽皆惊摧。龙性岂难变，报恩惟尽才。落日下西北，同首心雠衰。不怨用违地，朽骨终就埋。但愿埋骨处，得近黄金台。随珠可照夜，胡为悲暗投。干将没地久，光乃烛斗牛。物寿奇自耀，人命忧短修。誉声满身后，不复来山邱。谁能抱辛苦，于世真无求。珵美孰能当，玄文悲处幽。见罽或疑布，屈弦反直钩。对之实气结，慷慨不自由。及闻大人论，外此乃不忧。清明杂薆昧，天地赖久留。况彼薄俗见，汶汶何悠悠。
杂诗·其一
作者：黄景仁
朝代：清
体裁：古风

众煦欲漂山，聚蚊亦成雷。寸心一犹豫，不复全瑰奇。行乐居要津，乃受前贤欺。扰扰百年尽，歌钟生暮哀。缅哉苏李交，闵勖当生离。斯人不可作，俯仰使心悲。
杂诗·其二
作者：黄景仁
朝代：清
体裁：古风

流俗徇耳食，真赏难可遇。闻声或相思，日进反不御。叩门况拙辞，望气已无豫。遂使怀奇人，进退失所据。骏马嘶交衢，三日无一顾。归来服盐车，劳力待迟暮。
杂题郑素亭画册·其一
作者：黄景仁
朝代：清
体裁：五言绝句

月黯沈云多，山深夜泉长。忽断疏钟撞，谁敌石门响。
杂题郑素亭画册·其三
作者：黄景仁
朝代：清
体裁：五言绝句

负担琴书囊，行行欲何适。谁云驴背人，而非陌头客。
杂题郑素亭画册·其二
作者：黄景仁
朝代：清
体裁：五言绝句

翁如访戴行，我愿为童子。随向溪桥边，韵入横图里。
杂题郑素亭画册·其四
作者：黄景仁
朝代：清
体裁：五言绝句

倦掩窗前卷，闲挥膝上桐。斜阳留几许，雁背不成红。
李绣川招集广住庵看桂并赠丛辉上人·其一
作者：黄景仁
朝代：清
体裁：七言律诗

舍宅空传异姓王，计秋今让客清狂。分明金粟全身现，和合旃檀一味香。佛地逢花宜破笑，人天入座且倾觞。主情却比醇醪厚，何处尊前不故乡。
李绣川招集广住庵看桂并赠丛辉上人·其二
作者：黄景仁
朝代：清
体裁：七言律诗

不用行厨乱雀群，山僧留客自殷勤。饮从欢喜河流借，馔自摩尼釜鍑分。钵底龙淞千丈雪，袖中黄海万重云。前游小话沈斋磬，又报花间已夕曛。
杨西禾来京话旧且出前年见赠之作和之·其一
作者：黄景仁
朝代：清
体裁：五言律诗

一片软红地，群公得得来。须髯争我富，怀抱为君开。刻意驯龙性，含情守雉媒。相期好风日，并马访金台。
杨西禾来京话旧且出前年见赠之作和之·其二
作者：黄景仁
朝代：清
体裁：五言律诗

穷天作游记，盖代得才雄。馀子空头项，斯人未阆蓬。邸斋今共雨，湖舫昔分风。竹马论文地，知君感旧同。
枞阳
作者：黄景仁
朝代：清
体裁：七言律诗

枞阳歌尽水连天，汉武旌旗在眼前。草木似闻呼万岁，鱼龙何处徙重渊。舳舻千里江云散，金碧三泉隧道迁。祇有射蛟台畔立，雄风犹为想当年。
架头颇多故人枉书未报作此寄意
作者：黄景仁
朝代：清
体裁：七言律诗

强半书来有泪痕，不将一语到寒温。久迟作答非忘报，祇恐开缄亦断魂。寄意愧无青玉案，封函懒置绿珠盆。故人若问秋消息，落叶萧萧自掩门。
柳初新·七月初二日夜宴
作者：黄景仁
朝代：清
体裁：词

雨声滴碎梧桐院。早是悲秋病劵。无端乙夜，哀丝豪肉，激得异乡愁断。更被浇肠热酒，水犀般、将愁分半。一半香温褥软。前游隔得如天远。哀多于乐，醒常如醉，半为绮年难挽。待洒泪珠成串。怕惊他、四筵酬劝。
栋鄂烈妇赖诗·其一
作者：黄景仁
朝代：清
体裁：七言律诗

黄阁嵯峨倚玉京，舞絜中道阻哀鸣。九泉誓共郗生穴，一恸真崩杞妇城。天子动容旌赤管，相公收泪慰苍生。冰霜那得心如许，曾向穹庐万里行。
栋鄂烈妇赖诗·其二
作者：黄景仁
朝代：清
体裁：七言律诗

青罗带子角双垂，错认人间续命丝。抛向空梁愁玳瑁，殉归香土化胭脂。可知就义从容日，即是同心黾勉时。身后不须封石茆，西山高并冢累累。
栖霞道中
作者：黄景仁
朝代：清
体裁：五言律诗

树色含苍翠，行行过野溪。人家遥隔水，深竹静闻鸡。蔓草荒城迥，斜阳古道迷。云林结遐思，那复问东西。
核桃园夜起
作者：黄景仁
朝代：清
体裁：七言绝句

梦回小驿一灯红，四面腥吹草木风。身似乱山穷塞长，月明挥泪角声中。
桂未谷明经以旧藏山谷诗孙铜印见赠
作者：黄景仁
朝代：清

我友曲阜冬卉子，六书摹印真吾师。铸金同用范沙法，颠倒斯籀同儿嬉。柳闲锻灶每相过，箧中字书随所携。脱囊赠我一铜印，精绝审是泼蜡为。朱文字减土数一，仿佛西江派中人所遗。不然即是吾家子耕绍谷辈，云山谷孙系以诗。鸾翔虬结一入手，我欲拜赐心然疑。我祖诗可祖天下，凡能诗者宜当之。若资华胄便窃据，不患造物嗔吾私。虽然一语敢相质，斯道不绝危累棋。文章千古一元气，支分派别徒费词。几人眼光认针芥，学者蚁附缘条枝。雄深一变为饤饾，精华已竭存糟醨。康庄不由入鼠穴，细寻牛毛披茧丝。强将谱系溷初祖，九原可作夫谁欺。摩围派衍源屡竭，皖公云封人莫窥。我生衰门更才劣，岂有笔力能振支。但将此印印家集，一编世守侪尊彝。北平学士今巨手，后先心印无差池。李洪之编任史注，薰蕤灌露穷搜披。埽除荆莽出光焰，我翁斯文今在兹。不信请将我言质，报赠愧匪琼琚辞。
桂未谷明经以旧藏山谷诗孙铜印见赠
作者：黄景仁
朝代：清
体裁：古风

我友曲阜冬卉子，六书摹印真吾师。铸金同用范沙法，颠倒斯籀同儿嬉。柳间锻灶每相过，箧中字书随所携。脱囊赠我一铜印，精绝审是泼蜡为。朱文字减土数一，仿佛西江派中人所遗。不然即是吾家子耕绍谷辈，云山谷孙系以诗。鸾翔虬结一入手，我欲拜赐心然疑。我祖诗可祖天下，凡能诗者宜当之。若资华胄便窃据，不患造物嗔吾私。虽然一语敢相质，斯道不绝危累棋。文章千古一元气，支分派别徒费词。几人眼光认针芥，学者蚁附缘条枝。雄深一变为饤饾，精华已竭存糟醨。康庄不由入鼠穴，细寻牛毛披茧丝。强将谱系溷初祖，九原可作夫谁欺。摩围派衍源屡竭，皖公云封人莫窥。我生衰门更才劣，岂有笔力能振支。但将此印印家集，一编世守侪尊彝。北平学士今巨手，后先心印无差池。李洪之编任史注，薰蕤灌露穷搜披。埽除荆莽出光焰，我翁斯文今在兹。不信请将我言质，报赠愧匪琼琚辞。
桂贞曲为潘兰垞赋
作者：黄景仁
朝代：清
体裁：古风

桂枝中抱辛，较甚莲心苦。剖作琵琶槽，切切能私语。不比红豆枝，祇按相思谱。过客倾耳听，繁丝激悽楚。曲终人马喧，此别成千古。窅窅墓门风，霏霏陌头雨。攀树迷故柯，寻声何处所。时见杨柳花，弥漫扑空舞。
桃花潭
作者：黄景仁
朝代：清
体裁：七言律诗

昔人已张锦帆行，抛得澄潭彻底清。偏是村人能醉客，非关才士易言情。抽刀断水沄沄合，荡桨飞花的的明。我有新诗珍重久，祇无人送踏歌声。
桐城怀方仲履昆季
作者：黄景仁
朝代：清

曾于官廨识机云，感我风情似薄醺。到枕岳钟晨共被，卷帘湘月夜添薰。冶游何处青骢骑，醉墨犹存白练裙。镇日龙眠山翠里，独吟秋树不逢君。
桐江舟望
作者：黄景仁
朝代：清
体裁：七言律诗

来是深冬去是秋，萧萧风景动羁愁。一番迎送无情甚，如此飘零得已不。帆势如鹰掠秋水，涛痕似马挟归舟。溪山怅好常相待，几日闲踪许暂留。
桓温墓
作者：黄景仁
朝代：清
体裁：七言律诗

虎视中原气未伸，一生功罪总难论。错缘温峤推英物，便认王敦作可人。泪尽金城空感逝，歌残白纻定伤神。南州旧是登临处，废冢千年草不春。
桕井驿
作者：黄景仁
朝代：清
体裁：七言律诗

石砦荒凉古路封，回头林翠合千重。烟销始见峰围驿，风定方知寺有钟。乱石似羊空卧草，片云如鹤不栖松。匆匆小憩仍催发，雀跃狂游意渐慵。
梁可堂为作山木册因题其上
作者：黄景仁
朝代：清
体裁：五言律诗

贱子原多癖，先生自不闲。夜归江上梦，晨点雨中山。寒翠自然积，野云何处还。愿从幽绝境，对结屋三间。
梁山夜泊
作者：黄景仁
朝代：清
体裁：七言律诗

寂寞溪山百战经，平沙洲际暮云停。天门夜色莽摇动，巫峡江流歘杳冥。戍重鸠兹通楚塞，镇严姑孰望新亭。隔篱芦管休呜咽，恐有潜蛟带雨听。
梅花引·客病
作者：黄景仁
朝代：清
体裁：词

恹恹闷。沉沉病。寓楼深闭谁相讯。冷多时。暖多时。可怜冷暖于今只自知。一身常寄愁难寄。独夜凄凉何限事。住难留。去谁收。问君如此天涯愁么愁。
梦孤山
作者：黄景仁
朝代：清
体裁：古风

昔慕林和靖，平生亦爱梅。绕庐三百树，一一手亲栽。霜冷月孤落，山空我独来。耳边犹鹤唳，残梦已飘回。
检邵叔宀先生遗札
作者：黄景仁
朝代：清
体裁：七言律诗

死别生离各泫然，吞声恻恻已经年。帆开南浦春刚去，舟到西泠月正圆。当日祖筵如梦里，即今展翰又天边。伤心一树梅花发，更有谁移植墓田。
楚歌行
作者：黄景仁
朝代：清
体裁：古风

琳琳琅琅，洞开金房。钟钟锵锵，中调丝簧。主人将罢直，归从承明。轩旌曷来兮出门望。堂前翘足珠履客，窗中卷帏红袖色。起视府中，府中屏息。忽传收者将到门，金炉香热酒正温。群奴仓皇客引起，来时浮云去时水。
楼上对月
作者：黄景仁
朝代：清
体裁：古风

飘飘白袷当回风，三五月照高楼空。一城露瓦高下白，几处已灭窗灯红。病怯临窗倦凭几，苦被钟声促人起。楼头皓魄已天中，郭外青山如梦里。濛濛薄雾苍苍烟，山意亦如人可怜。一丝清气共来往，星辰自动高高天。风景依稀似前度，此间恍是高寒处。夜深谁念朗吟人，愿化辽东鹤飞去。
楼夜
作者：黄景仁
朝代：清
体裁：七言绝句

凉露滴滴风澌澌，一湖白烟高下飞。市人行尽野人去，月落远山空所思。
榆次道中
作者：黄景仁
朝代：清
体裁：五言律诗

大道入云平，高槐夹道生。出山惊马瘦，行野觉身轻。俗重好蚄赛，风馀蟋蟀赓。迢迢晋阳路，汾水向人横。
横江春词·其一
作者：黄景仁
朝代：清
体裁：七言绝句

门外晴洲香草香，浣纱生小爱春阳。柳丝几尺花千片，荡得春江尔许长。
横江春词·其三
作者：黄景仁
朝代：清
体裁：七言绝句

东梁山色对西梁，淡扫修眉俯镜光。侬似望夫山上石，一般烟景各心肠。
横江春词·其二
作者：黄景仁
朝代：清
体裁：七言绝句

不羡成都濯锦新，鸭头一色皱鱼鳞。逢人都道风波恶，如此横江思煞人。
横江春词·其四
作者：黄景仁
朝代：清
体裁：七言绝句

家住横江古渡头，年年江上望归舟。郎若归时今日好，常时那见水平流。
横江晓渡怀张如良秀才
作者：黄景仁
朝代：清
体裁：古风

挂席指碧山，长洲屡回互。晴霞媚馀鲜，微波淬轻素。隐隐金陵城，苍苍历阳戍。东西界徂川，低昂起中渡。绝流争去心，恋旧淹回顾。乍闻榜人歌，弥切之子慕。念我漂何归，思君美无度。结桂间屏阿，折麻恨歧路。风波一阻长，永矣愁朝暮。
横江阻风
作者：黄景仁
朝代：清

洲若香消岸荻秋，离人虚系五更舟。晓来谁唱横江曲，恶浪无情也白头。
次韦进士书城见赠移居四首原韵奉酬·其一
作者：黄景仁
朝代：清
体裁：五言律诗

旅食欢游少，萧萧阅岁华。有床眠曲尺，无雪赋尖叉。薄笑三辰酒，秾羞一窖花。如何此为客，常似未栖鸦。
次韦进士书城见赠移居四首原韵奉酬·其三
作者：黄景仁
朝代：清
体裁：五言律诗

晴光披暖袄，云色敛灰秸。有客开荒径，期君话冷斋。闲居偏近市，小饮爱临街。幸有论文乐，长安住亦佳。
次韦进士书城见赠移居四首原韵奉酬·其二
作者：黄景仁
朝代：清
体裁：五言律诗

词坛见韦虎，馀子尽摧颜。世以科名重，天分岁月闲。读骚宜饮水，拄笏且看山。一接清尘末，因之破俗悭。
次韦进士书城见赠移居四首原韵奉酬·其四
作者：黄景仁
朝代：清
体裁：五言律诗

两年经再徙，何处是吾庐。门换新粘帖，囊携幼读书。留宾犹有榻，奉母每无鱼。惭愧投诗意，相将赋卜居。
次韵赠蒋师退时偕洪稚存客维扬并怀高东井·其一
作者：黄景仁
朝代：清
体裁：七言律诗

南部烟花水部诗，故人跨鹤久相期。江湖贫病逢青眼，兄弟文章见白眉。三舍日长谈未倦，二分月好客先知。窗梧渐有秋消息，莫放长帘窣地垂。
次韵赠蒋师退时偕洪稚存客维扬并怀高东井·其二
作者：黄景仁
朝代：清
体裁：七言律诗

趋庭多暇日追陪，屈指江东有数才。岂意司成三座设，浪随都讲一樽开。风前念旧弦同曲，句里生温玉是胎。何限新知生别感，满衣清露独徘徊。
正月晦夜大风雨
作者：黄景仁
朝代：清
体裁：七言绝句

懒逐湔裙极浦暮，阻穷偏作雨连晨。今年大底无花事，第一番风便恼人。
正月见桃花盛开且落矣
作者：黄景仁
朝代：清
体裁：七言律诗

纷飞红雨欲漫天，不信东风此地偏。才报春来曾几日，忽惊花落又今年。半生每恨寻芳晚，万事都伤得气先。寄语渔郎莫相过，早逃蜂蝶去游仙。
此时
作者：黄景仁
朝代：清
体裁：五言律诗

此时持事至，太不近人情。新妇求工苦，佚儒得饱荣。如山文乍积，似雪鬓将成。抱膝聊长叹，犹能咏洛生。
步从云溪归偶作
作者：黄景仁
朝代：清
体裁：古风

多时纵腰脚，百病成一慵。今来眺原麓，气候归初冬。疏树语摵摵，薄云卷空空。视听及萧索，寸心惊飞蓬。枯草踏成路，下与清溪通。落日见只影，乃卧寒流中。泽浅鱼避饵，收钓溪生风。太息归荆扉，灯火惨不红。兴至偶欲赋，景失无由踪。惟应付沈醉，何须嗟困穷。
步蟾宫
作者：黄景仁
朝代：清
体裁：词

一层丁字帘儿底。只绣著、花儿不理。别来难道改心肠，便话也、有头没尾。兰膏半灭衾如水。陡省是、梦中情事。可怜梦又不分明，怎得个、重新做起。
武昌杂诗·其一
作者：黄景仁
朝代：清
体裁：七言律诗

上游形势百蛮分，黯惨蛮天易夕曛。西上荆门江一线，南来衡岭雁千群。郢中有客皆词赋，楚国何峰不雨云。谁信曲高真和寡，至今延露总难闻。
武昌杂诗·其三
作者：黄景仁
朝代：清
体裁：七言律诗

夹岸双城陡翠微，登临谁与共清晖。更无老子连床话，敢望仙人跨鹤飞。岭上凤凰归末得，月中乌鹊去何依。汉阴咫尺愁相望，何日劳生此息机。
武昌杂诗·其二
作者：黄景仁
朝代：清
体裁：七言律诗

由来作镇末堪都，花草吴宫又废墟。江汉欲浮天地外，山川浑老战争馀。细驴衔尾心空壮，铁锁沉沙计早疏。我喜时清久延眺，未因贪食武昌鱼。
武昌杂诗·其四
作者：黄景仁
朝代：清
体裁：七言律诗

鲁口帆樯取次开，扁舟常系鹄矶隈。三春无树非垂柳，五月不风犹落梅。楼上休誇崔颢句，天涯谁识祢衡才。可怜夙负黄童誉，漂泊翻成异地哀。
武陵吴翠丞降乩题诗仿其意为此
作者：黄景仁
朝代：清
体裁：古风

忆为君家妇，生年十三五。牵裾送君行，行为洛阳贾。妾颜如槿花，妾心似荼苦。妾梦犹随南浦云，妾身已化西陵土。西陵松柏同心存，同心不移士尚温。昨夜西风动地起，摇动松根惊妾魂。君归不须奠杯酒，有酒持归与欢寿。君归不须洒清泪，洒泪愁浇土花碎。自分天长地久心，未应抛掷有如今。身前不识门前路，待要寻君何处寻。
残月
作者：黄景仁
朝代：清
体裁：古风

残月缺半规，窈然碧虚色。临兹芳宴空，坐增华序惜。镜掩汉官秋，花飞洛城夕。停觞一徘徊，终古愁不得。亮无娲皇石，谁炼阴精魄。
殷中军宅
作者：黄景仁
朝代：清
体裁：五言律诗

百尺儋梯去，君休恨简文。高名原累汝，怪事岂惟君。日暮城鸦合，如悲泗水军。千秋谪居地，寂寞枕寒云。
氐州第一·花朝
作者：黄景仁
朝代：清
体裁：词

昨夜狂风，拔木发瓦，五更大雨而止。一睡瞢腾，醒来独怪，嫩日轻阴如水。莫道春犹浅，青上柳梢来矣。猛记今朝，百花生日，旧愁提起。犹忆去年曾忏汝，□绣佛、旃檀香里。一喘吟魂，廿番花事，薄福都如纸。昔时风亭月榭，曾消得、几遍弹指。且掩重门，任户外、剪红揉紫。
水乐洞
作者：黄景仁
朝代：清
体裁：五言律诗

地籁此焉得，了非丝竹桐。有人闻帝所，何日到山中。近觉泉生石，因知水韵风。金庭当不远，缒穴可相通。
水慢声·宿听水亭
作者：黄景仁
朝代：清
体裁：词

昨夜睡乡，真妥惯、年来水宿生涯。拍枕琤瑽，连床呜咽，隔墙外、诉尽幽怀。醉情漠漠，耐声声、柔橹相挨。只有梦儿，飞不透、烟波成阵，鸥鹭与徘徊。不是贪眠，非关病渴，水乡深处，小住亦为佳。君看十顷碧，一明如镜，刚有薄云如絮，来往相揩。双桨休拿，半篙轻试，和怨一齐埋。还借取、峰头雨意，遮住采莲娃。
水碓
作者：黄景仁
朝代：清
体裁：五言律诗

更笑桔槔拙，无心白转环。水因滩愈急，人与雁俱闲。独火明遥夜，疏声彻四山。谁知倾听者，愁鬓欲成斑。
水西和对岩韵
作者：黄景仁
朝代：清
体裁：古风

白沙罗罗石齿齿，泾溪溪水清且驶。舒姑泉合麻川来，印文一折三百里。此间水西天下稀，复嶂重岩匝烟水。水也古寺何阴森，南齐永平构遗址。殿脚插入玻璃光，钟声飘来翠微里。寺后一池名浴龙，风光风光昔游此。老僧一定垂百年，钵中蜿蜒背人起。作帝何似栖禅佳，博得长安一邦耳。大中事琐不足论，胡贬才人子温子。白龙且有豫且困，泄愤区区无乃鄙。遗迹空指烟霞间，千秋未移云物美。谢守题诗亦寂寥，葛洪丹井荒荆枳。神仙富贵两茫茫，惟有活溪流不死。
水调歌头·仇二以湖湘道远，且怜余病，劝勿往，词以谢之
作者：黄景仁
朝代：清
体裁：词

一事与君说，君莫苦羁留。百年过隙驹耳，行矣复何求。且耐残羹冷炙，还受晓风残月，博得十年游。若待嫁娶毕，白发待人不。离击筑，驩弹铗，粲登楼。仆虽不及若辈，颇抱古今愁。此去月明千里，且把离骚一卷，读下洞庭舟。大笑揖君去，帆势破清秋。
水调歌头·岳阳楼
作者：黄景仁
朝代：清
体裁：词

岂是梦中到，始觉楚天长。轩皇张乐去后，太古别离场。一曲湘灵鼓罢，再听汜人歌尽，天老月荒荒。十二晚峰碧，万里瘴云黄。龙锁脱，蛇骨断，蚌帆张。阴阴一片腥起，微带酒花香。不用凭轩流涕，只要朗吟飞去，倒影落潇湘。挥手谢时辈，千载定还乡。
水调歌头·题明春岩图照
作者：黄景仁
朝代：清
体裁：词

为问绿杨岸，几日涨痕添。先生钓本非钓，坐爱此澄潭。不羡羊裘大泽，那用绿蓑西塞，一领水纹衫。风过忽飘举，意态绝清酣。论家世，高棨戟，盛缨篸。袖中活国双手，先把钓竿拈。便有五陵裘马，何似五湖烟水，此味几人谙。掩卷莫重忆，惹我梦江南。
水调歌头·题王兰泉先生三泖渔庄图
作者：黄景仁
朝代：清
体裁：词

一幅好东绢，烟水煞空濛。先生曾读书处，差许辋川同。闲觅钓师罟友，共饱金齑玉鲙，乐事总无穷。三面写晴泖，九朵削遥峰。营门外，马背上，直庐中。时时一展图画，归兴满吴淞。已是文章千古，又待功名万里，何暇思秋风。鱼鸟莫相忆，此意在天公。
水龙吟·寒夜披名山图独饮陶然竟醉
作者：黄景仁
朝代：清
体裁：词

一杯看遍名山，空厨篝尽深宵火。某山某水，一丘一壑，曾行曾坐。小有登临，忧生感逝，百般难妥。唤山灵语汝，此间好处，百年后、留埋我。莫说他年朽骨，只诛茅、几时才果。胸中五岳，须将长剑，劖平方可。谁耐将身，死儿女手，作僵蚕卧。待向平事了，头童齿豁，尚能游么。
永夜歌
作者：黄景仁
朝代：清
体裁：古风

伏枕转不寐，反覆多长辞。朝见路旁人，牙齿自胶持。美人在天末，芬芳各相知。所争在语言，千载乌可期。永夜且弗叹，叹多生发丝。
汉吉羊洗歌在程鱼门编修斋头作
作者：黄景仁
朝代：清
体裁：古风

说文羊祥字通训，證之元嘉刀铭始。今闻吴门陆超曾，复得汉时吉羊洗。始知隶释言非诬，汉器惟多纷莫纪。吉祥却用吉金铸，铭文耿耿出殊理。各输一画作薤垂，独别诸家出波诡。■吉倒置方宝甗，洋祥混书古老子。此同缪篆非古文，亦复新奇堪备体。我闻洗制尚三尺，承盘涤爵秉周礼。如罍受斛徵有图，鳞蹙花翻鉴在水。周制浑沦多不铭，阳嘉纪年书两耳。上阳宫出亦有字，长宜子孙诵词美。曰富贵昌宜侯王，用意差与吉祥比。尚嫌错杂麟驼形，却于铭义了无似。同文合意斯独精，于众洗中得观止。双关略比爵象鹊，百罚非同卣模兕。流传彷佛神灵呵，想见摩挲土花紫。更闻天子用金诸侯银，兹之铜用大夫是。彼称富贵侯王云，等风纷纷谀词尔。疏经自有虎观儒，吉羊洗歌歌止此。
汉江晓发
作者：黄景仁
朝代：清
体裁：五言律诗

露白葭苍候，江清汉广间。五更乘晓月，一路看秋山。鸥梦先人觉，云心比客闲。乾坤此空阔，放棹未知还。
汝南范孟博祠
作者：黄景仁
朝代：清
体裁：七言律诗

登车慷慨竟何成，危论俄教四海倾。谁许夷齐伴归骨，尚留李杜与争名。风流旧仰先贤传，月旦翻输后辈评。门外汝流东去急，君看此水几回清。
江上夜望
作者：黄景仁
朝代：清
体裁：五言绝句

推篷失孤鹤，双桨倚兰皋。云浮江空处，无人月自高。
江上寄左二杏庄·其一
作者：黄景仁
朝代：清
体裁：古风

江流日归海，客心常与东。神游越枝外，目断吴云中。激荡水石响，凄晦草木风。渺躯乏丰羽，辗转逐惊蓬。一别西蠡道，五过馆姓宫。繁华不足悼，逝景何匆匆。幸有涧栖约，还悲川岭重。蕙荣倘不歇，迟我春山空。
江上寄左二杏庄·其二
作者：黄景仁
朝代：清
体裁：古风

邅回达长夜，欢宴时耿耿。层城匪追越，广陌交驰骋。挥觞送白日，流连逐光景。修轩俯河梁，落月度帆影。剪烛未及短，别离甫在顷。林猿向晨悲，露鹤入宵警。寸襟隔千里，端忧各延颈。长此空中书，泪下如縻绠。
江上感怀
作者：黄景仁
朝代：清
体裁：五言律诗

凄凄远江上，怅望暮云阴。数子升沈感，经年去住心。鹪鹩羁客赋，惠草故山吟。此水东流去，离情几许深。
江上晓发
作者：黄景仁
朝代：清
体裁：古风

五更惊风起江靡，布帆一峭百馀里。海门月落烟冥冥，两点金焦没船尾。舵楼吹笛谁家子，吹白芦花点江水。江水茫茫去不休，芦花如雪白人头。试看击楫中流客，何似烟波一钓舟。
江上晓发
作者：黄景仁
朝代：清
体裁：七言律诗

木莲花发卸红衣，夹岸秋江碧四围。帆色正迎鸿雁至，客程常背鹧鸪飞。袖招猎猎江风满，餐惹濛濛永雾霏。多少闲情独凝眺，凌波罗袜想依稀。
江上晓行
作者：黄景仁
朝代：清
体裁：古风

蟂矶俯蟂穴，哓作十里雾。我行忽入之，茫茫失归路。胶舟识浮沙，闻臭辨芳杜。岂无日轮照，仓卒不可度。江妃惨娉婷，汉女愁延伫。相望迷漫间，何由蹑灵步。
江南好·其一
作者：黄景仁
朝代：清
体裁：词

西湖好，十顷碧悠悠。有怨只浇苏小骨，无情不上范蠡舟。断送几人愁。
江南好·其二
作者：黄景仁
朝代：清
体裁：词

西湖好，恨事古今无。邀得官家犹北顾，未曾亡国是西湖。唐突怨伧奴。
江口晚步值雨过水发不得舟渡跣行数里归舟得诗
作者：黄景仁
朝代：清
体裁：七言律诗

平沙荒港步逡巡，憔悴灵均泽畔身。水国风烟多异候，殊方咫尺得迷津。江潮有信如迎客，渔父无言似笑人。尚忆千秋杜陵叟，犹因地主慰沉沦。
江口阻风宿僧寺
作者：黄景仁
朝代：清
体裁：古风

远山苍苍林木幽，林深山暮行人愁。灯光远引得萧寺，如倦鸟获高枝投。僧衣一两性朴率，略诘居里邀相留。横扉置榻甫离地，析薪整粥不满瓯。中宵辗转终不适，破棂败箨风飕飕。我行江上已半月，挂帆欲往阻石尤。今朝天气快晴美，策蹇来看金陵秋。无端失路此间宿，万事真怪非人谋。寺钟渐歌曙鸦起，草草漱盥还登楼。对面正见钟阜树，来路却背青溪头。依然揽衣出门去，留有馀恋劳回眸。日光到地至江口，孤蓬移待芦花洲。长年迎噪告风便，登舟火急开中流。风声耳后倏浩浩，身世依旧鱼龙浮。
江村
作者：黄景仁
朝代：清
体裁：五言绝句

江水绕孤村，芳菲在何处？春从啼鸟来，啼是春归去。
江神子
作者：黄景仁
朝代：清
体裁：词

颤提裙衩步苍苔。首惊回。甚时来。昨宵花底，风露为谁挨。念我一番寒澈骨，分半角，锦衾偎。端相一霎太津津。乍微嗔。却回身。人间天上，此景最消魂。我恋卿卿卿自会，卿恋我，是何因。
江行
作者：黄景仁
朝代：清
体裁：五言律诗

一望烟波阔，狂歌亦扣舷。乱帆随落日，白浪卷长天。山向金焦起，秋从鸿雁还。六朝无限恨，江水自年年。
江行
作者：黄景仁
朝代：清
体裁：七言绝句

江花江草故乡情，两岸青山夹镜明。一夜雨丝风片里，轻舟已渡秣陵城。
江行避潮戏成
作者：黄景仁
朝代：清
体裁：七言绝句

回沙刚得一舟停，转眼潮来天地腥。一样庐中作穷士，却教人避子胥灵。
江馆
作者：黄景仁
朝代：清
体裁：五言律诗

宾馆梦阑珊，征程次第间。新愁倾柏叶，旧约抚刀环。江上千帆雨，淮南一桁山。谁怜衰柳色，憔悴不胜攀。
池上独饮
作者：黄景仁
朝代：清
体裁：五言律诗

偶把池边钓，因看槛外山。孤心遂一往，竟日未知还。含意待谁解，经春此破颜。陶然已沈醉，梦绕绿萝间。
池口写望
作者：黄景仁
朝代：清
体裁：五言律诗

年时泊池口，未上卸帆亭。风水如前宿，云山感再经。波流五溪谷，天接九华青。明发重寻胜，扁舟未可停。
池阳写望
作者：黄景仁
朝代：清
体裁：古风

池阳山水窟，石城郁崇隆。滨江惯戎马，下潮多艨艟。九派作过客，飞破吴云空。东入缅逊国，西上披雄风。我昔倦过之，浪卷无遗踪。冰霜积弥抱，寒暑感郁中。复此枉浦棹，迟理高斋桐。九子想费隐，陵阳羡窦冲。服食未能遂，名理安可穷。弋人祖薮泽，焉测冥飞鸿。
池阳杂诗
作者：黄景仁
朝代：清
体裁：七言律诗

吊古忧生苍莽间，识舟亭畔此跻攀。江湖白入三更梦，吴楚青争两岸山。帝子魄归高阁耸，侍中血污断矶殷。无愁只有清溪水，缓载菱歌日暮还。
池阳杜牧祠·其一
作者：黄景仁
朝代：清
体裁：七言绝句

登徒好色马卿消，黄绢清歌响未遥。我读先生《燕将录》，鬓丝禅榻太无聊。
池阳杜牧祠·其二
作者：黄景仁
朝代：清
体裁：七言绝句

风光秋浦占江南，小队行春驻锦骖。祇惜数年贤刺史，却留馀种媚朱三。
汪孝廉双节母诗
作者：黄景仁
朝代：清
体裁：古风

五弦不同音，肃杀主商羽。一弹伤我心，倾听泪如雨。问其何能为是音，为其两弦同一心。朝看离鸾暮别鹊，飞飞忽化双冤禽。冤禽日衔南山石，深深海水填不得。石兮不烂海不枯，那不长出红珊瑚，贡之玉堂天下无。
汪荆石以诗见投且索赋其斋头古梅匆匆未有以应因书七月中所为丰山古梅歌附题其后
作者：黄景仁
朝代：清
体裁：古风

朔风噤关晨不开，忽报诗老传诗来。巡檐朗诵破寒寂，尺幅似挽阳春回。是何笔力桀且魁，有解读者知谁哉。多时欲访翁家梅，岁晏苦被归装催。翁今索诗为花寿，我欲赋此无翁才。一诗成时一花放，每看一花倾一杯。翁家此乐在天上，尘堁下士何由陪。丰山古干昨所咏，为爱昔者歌豪栽。眼中翁在豪过此，安用望古徒徘徊。先将此札疥翁壁，他时蜡屐来高斋，作诗草草翁无咍。
沁园春 其一 王述庵先生斋头消寒夜宴即席赋呈二首
作者：黄景仁
朝代：清
体裁：词

读万卷书，从十年征，归来策勋。有闻名破胆，白狼青徼，望风稽颡，僰女髯君。黔蜀烽销，西南堠一，脱剑仍归鹓鹭群。承明暇，拉一时燕许，置酒论文。长安车马纷纷。只左拥尊彝右典坟。算才还得福，文昌司令，知能兼勇，司马行军。绝域功名，熙朝柱石，天下苍生望雨云。书生意，感牛心分炙，白练题裙。
沁园春 其二 王述庵先生斋头消寒夜宴即席赋呈二首
作者：黄景仁
朝代：清
体裁：词

久客京华，落拓无成，咍吁暮朝。叹名场已醒，梦中蕉鹿，酒徒难觅，市上荆高。冰柱如山，雪花比席，昨夜征衣换浊醪。尘土外，但西山一角，冷翠迢迢。朝来寒竟须消。怪贱子何当折柬招。却几层幕底，歌圆似豆，一重门外，风利于刀。顾曲心情，当场意气，今日逢公颇自豪。明朝事，任纥干雀冻，鹖旦虫号。
沁园春·壬辰生日自寿时年二十四
作者：黄景仁
朝代：清
体裁：词

苍苍者天，生余何为，令人慨慷。叹其年难及，丁时已过，一寒至此，辛味都尝。似水才名，如烟好梦，断尽黄齑苦笋肠。临风叹，只六旬老母，苦节宜偿。男儿堕地堪伤。怪二十何来镜里霜。况笑人寂寂，邓曾拜衮，所居赫赫，周已称郎。寿岂人争，才非尔福，天意兼之忌酒狂。当杯想，想五湖三亩，是我行藏。
沁园春·梦断
作者：黄景仁
朝代：清
体裁：词

袅若轻烟，疾若惊鸿，噫嘻怪哉。正幽幽咽咽，鸱啼古屋，凄悽楚楚，月冷窗梅。几载相思，连宵入梦，今夜铜镮风动开。闻说道，有千重巨浪，万顷惊雷。如今雨打风吹。只一点残灯未死灰。倘飘零重诉，卿应有恨，蛟龙未醒，仆愿相随。去是何心，归还底处，鹤唳横空到枕来。高楼外，有荒鸡喔喔，戍鼓哀哀。
沁园春·送安桂浦之广平
作者：黄景仁
朝代：清
体裁：词

有客长安，西笑多时，今方作装。向邯郸古道，访平原客，丛台落日，吊武灵王。暇即登楼，豪宜置酒，城上千山走太行。清狂甚，唤娃嬴挟瑟，一代名倡。奸雄已事堪伤。七十二遗坟蔓草荒。笑此曹作计，将毋佼佹，吾侪吊古，倍觉苍凉。此去关河，大都辽廓，匹马嘶风度浊漳。凭君去，问仙翁一枕，可熟黄粱。
沁园春·阊门夜泊遇郑十一即席有赠
作者：黄景仁
朝代：清
体裁：词

君来维扬，我来毗陵，相逢古吴。正水搓鸭绿，刚摇画艇，瓮浮蚁白，饱贮金壶。柳结同心，花开异地，红烛题诗兴有无。君须饮，看吴宫走鹿，越榭啼乌。青衫失路唏嘘。剩词客江东老鹧鸪。叹絮虽泥染，因风思起，灰非心死，向暖还苏。帐底清歌，樽前白发，醉矣还教红袖扶。明朝事，且归须缓缓，唱莫乌乌。
沁园春·题程仲南印谱即索刻小印
作者：黄景仁
朝代：清
体裁：词

刻石鼓诗，勒燕然铭，姑从缓图。向蜼彝寏豆，寻些事业，铜斑玉血，垦出膏腴。莫恤讥弹，何妨篆刻，世上由来几壮夫。人间事，被几番钟鼎，换尽虫鱼。一言翁定胡卢。肯为试劖天妙手无。问书同雅点，姓名谁识，文惟酱覆，印信何须。我为翁言，翁诚许我，我当灵威赤虎符。臂此去，辟山精跳啸，路鬼揶揄。
沁园春·题邵二云姚江归棹图
作者：黄景仁
朝代：清
体裁：词

有客朝来，兴发沧洲，飘然一航。问四明嶪嶪，故山无恙，姚江淼淼，此水何长。古有狂奴，后来狂客，揖让其间总不妨。君休笑，算几人到此，煞费商量。凤池夺我庸伤。有浦上秋风旧草堂。况传家易在，翻而再注，故侯瓜好，熟矣堪尝。其果行耶，乐宁有是，只惜苍生望一场。披图羡，羡名山岁月，到手差强。
沙洲行
作者：黄景仁
朝代：清
体裁：古风

门前洲渚春水生，浩淼远与淮流平。吴艑楚舸泊门下，睡乡伊轧皆橹声。经时卧病出门望，但见短草摇天青。水落不知处，草青行复枯。行人如豆马如蚁，出没草际行蠕蠕。若教此地不为浸，岂非万顷真膏腴。长淮树底渺难辨，极浦征帆有时见。帆影还争落日飞，鼓声或递回风便。一行雁带商飙来，散作秋阴满淮甸。支筇独立何苍然，万里势落萧辽天。客魂久已迷下蔡，地气莽欲开中原。世情生落尽如水，何必桑田与沧海。等闲风景伤羁人，我客兹邦已弥载。故乡昨日邮筒来，石田荦确生蒿莱。老亲日日倚门望，试问游子何时归。沙洲行复别伊去，明岁水生无我住。
沧州晚泊
作者：黄景仁
朝代：清
体裁：七言律诗

清风楼下唤停船，顿袖篷窗思惘然。不见中条徵隐士，空怀东海挟飞仙。人同听雨谁千古，天放看山又十年。沧酒一尊聊自醉，烟波前路正无边。
河堤
作者：黄景仁
朝代：清
体裁：古风

客行迫岁晚，忧端耿非一。铎声破残梦，搴帏忽如失。道经古河堤，奔骇势难述。人从釜底行，车自臼中出。崩崖如云颓，断岸拟剑刜。冲啮馀沙痕，诡丑状怪物。试问冯夷神，何年徙其宅。故道已荒茫，形势犹彷佛。想当疏凿时，群灵受撝叱。陵谷身后事，古圣不能必。至今地不耕，硗确石其质。徒然怖行旅，往往遭颠踬。怀古心方长，出险走逾疾。回首浮云阴，萧萧下西日。
河间旅次次壁间韵
作者：黄景仁
朝代：清
体裁：七言律诗

北风古道走黄沙，壮日高城隐暮笳。地枕滹沱还似砺，人居燕赵惯如花。愁闻石调边儿曲，怖听雷声梦里车。不少道旁游倦客，也言归思绕烟霞。
泉上
作者：黄景仁
朝代：清
体裁：古风

济出地为濋，百窍飞名泉。初疑地脉碎，谁识天机全。荡摇烟霭珠碧晕，激漱风石筝琵弦。舜田仙祓倒晴翠，映带密樾交漪涟。千头鱼戏影蕺蕺，一足鹭立姿翩翩。宛然发兴在濠上，却笑庄惠多言诠。世上小儿强解事，分次甲乙争喧阗。谁知清济一而已，泉自不语流涓涓。长瓶大瓮日来汲，几辈饮水知其源。我家住近二泉侧，爱听蚓窍松风前。区区较此但百一，便拟买宅居穷年。手携桑苧经一卷，日日来放鳊鱼船。
泗州喜洪大从姑孰来
作者：黄景仁
朝代：清
体裁：古风

眙山枕洪泽，淮流势瀇滉。压山十万户，枕席波声上。水气裹爨烟，居民杂象罔。推窗纳扬徐，披图验坟壤。诡秘信莫穷，临览斯云广。俯仰云涛间，太息成孤赏。所思苦未遂，所苦忽复申。轻装犯腥雨，长揖来故人。故人青霞侣，嗜好昔所亲。岩中易成别，游驾每同骋。去岁江淮间，辗转如浮梗。看山尽黟鄣，论水达汝颍。各吐胸中奇，分扬出才境。酣采君怒张，清气余薄领。相乐傲行路，依依似形影。濠州仲冬雪，置酒行别君。参差归雁行，前后依斜曛。梅开故园早，时复问酒樽。相顾忽不乐，前路云将分。余攀小山桂，尔访天门云。从兹一失去，方嗟别离始。何意马牛风，忽会东西水。前日得君书，知君隔江住。对酒歌青山，当筵舞白纻。旧日同欢场，怜君独行处。来时江北道，应落千棠梨。春水久漶漫，将毋顿涂泥。高骢为君秣，斗酒为君携。洒扫湖上阁，放尔为雄词。百怪待弹压，首者无支祈。
泥涂叹
作者：黄景仁
朝代：清
体裁：古风

经旬滞愁霖，春泥苦融泄。但积征途艰，那补漏天裂。沈浊溃欲浮，流阴荡难闭。顿令如坻平，投足起窊凸。略激颡已过，甫涉髁先灭。譬作瀚海行，中道势无辍。谁能坐衣冠，或可养鱼鳖。污下圣所悲，欲往气为结。未免相经过，畴能避湔涅。阖道胡云难，陇坂未嫌折。尺寸有可持，遑复畏蹉跌。纵有穆驭良，为功逊乘橇。足土苟不离，都卢等跛蹩。几吁方者舆，不为载重设。人憾那得齐，劳生动胶辙。仆御嗟何辜，先后百推曳。将毋累微躯，心境两兀跪。毕景不半程，用力亦云竭。前途更淤洳，欲铲无巨铁。所望阳光开，庶闻叹声绝。
洞庭春色·帆影
作者：黄景仁
朝代：清
体裁：词

十叶高悬，一痕斜漾，惯趁行船。过绿芜野岸，还争燕掠，白蘋深港，不碍鸥眠。最好夕阳低映处，待揩遍秋江一幅笺。轻移去，怕风花易卸，水叶常偏。江楼有人徙倚，看不定、槛外帘前。更遥黏夜火，闪波如电，背飞落月，贴草疑烟。长是送君南浦后，与销剩离魂共黯然。相思梦，愿从伊飘去，落向郎边。
洞庭春色·登黄鹤楼
作者：黄景仁
朝代：清
体裁：词

为问司勋，谁家楼也，而汝题诗。算吾宗老辈，子安去久，玉京旧侣，叔玮来迟。今日我游因薄谴，看城郭人民半是非。还闻说，又吴宫楚馆，电捲星移。千年谪仙又去，空传语、天上相思。望三湘七泽，无边水气，荆门郢树，一片斜晖。只有此楼常不改，与江汉茫茫无尽期。归与好，把落梅短笛，鹤背横吹。
洞庭行赠别王大归包山
作者：黄景仁
朝代：清
体裁：古风

洞庭一泻八百里，浮云贴天天浸水。君山一点碍眼青，却似今日酒酣别君之块垒。问君来何为，欲浮湘沅窥九疑。问君去，何以为，怯蛟龙，畏山鬼。送君洞庭水，言归洞庭山。洞庭之山具区里，八九云梦吞其间。山名水名一而已，吴楚间关几千里。谁知地道巴陵中，金庭玉柱遥相通。吾侪俗骨不能到，但看长风巨浪心忡忡。楚人肯道七泽小，吴侬但夸具区好。橙黄橘绿鲈脍鲜，我怪君行犹未早。与君同时客殊方，看君独归心自伤。蛮烟瘴雨土卑湿，留我寄命于兹乡。但得相逢似人喜，此日天涯可知矣。安能郁郁久居此，明日扁舟亦东耳。前途待我烟波中，急棹来追子皮子。
洪忠宣祠
作者：黄景仁
朝代：清
体裁：七言律诗

啖雪龙庭十载馀，辞家犹忆建炎初。两宫辛苦餐梨面，万里烟尘递蜡书。事去仅归苏武节，身闲聊傍葛洪居。汤阴祠墓还邻近，可共英灵感故墟。
济南病中杂诗·其一
作者：黄景仁
朝代：清
体裁：五言律诗

于世一无用，向人何所求。匿名屠贩下，伏枕海山秋。远水通鸥思，长云落雁愁。微躯等蓬累，随处足勾留。
济南病中杂诗·其七
作者：黄景仁
朝代：清
体裁：五言律诗

小住犹为客，吾生亦已劳。补窗驱野马，洗壁画离骚。澹日寒逾瘦，孤云懒不高。何因挟枚叟，同话广陵涛。
济南病中杂诗·其三
作者：黄景仁
朝代：清
体裁：五言律诗

车吹喧都会，幽居此静便。支床无丑石，绕砌得名泉。地冷荒秋梦，林空净夜禅'。短檠常照我，萧飒竟中年。
济南病中杂诗·其二
作者：黄景仁
朝代：清
体裁：五言律诗

肺病秋翻剧，心忡夜未宁。聪明消患苦，书剑易参苓。此子久伤气，何方解铸形。辅车犹可识，决目向繁星。
济南病中杂诗·其五
作者：黄景仁
朝代：清
体裁：五言律诗

梦北医难觅，圆南计总隤。浪游人海去，空入宝山回。刘蜕文成冢，君苗砚已灰。中庭抚枯树，太息此琴材。
济南病中杂诗·其六
作者：黄景仁
朝代：清
体裁：五言律诗

李杜清游在，风流杳莫希。斯人如未死，吾道讵应非。北渚沈寒潦，南山冷翠微。空馀昔时月，永夜满征衣。
济南病中杂诗·其四
作者：黄景仁
朝代：清
体裁：五言律诗

志怪心犹喜，谈经气已平。遥寻海上客，长谢鲁诸生。识字真多累，为儒例合轻。未应伏皂马，犹作夜深鸣。
浙江亭
作者：黄景仁
朝代：清
体裁：七言律诗

朝潮暮汐几时休，阅得吴儿几白头。前度客惊霜雪老，最高吟倚海山秋。蛾眉月挂愁千里，鱼口风吹阻万舟。明发赤亭西上路，片帆飞溯浙江流。
浪淘沙·幽会
作者：黄景仁
朝代：清
体裁：词

连日爱新凉。更短更长。昨宵沉醉甚心肠。百样温柔呼不起，袅尽炉香。今夜醉柔乡。且费商量。和衣霍地倒银床。不合郎来偷一觑，漏了春光。
浪淘沙·徐芸圃
作者：黄景仁
朝代：清
体裁：词

人静露溥溥。别意阑珊。桂花庭院捲帘看。今夜月明应梦我，同倚阑干。世味各咸酸。工到愁难。风前玉立瘦无端。只恐夜深应化去，化作幽兰。
浪淘沙·怀闵季心
作者：黄景仁
朝代：清
体裁：词

交识满浮生。健者惟卿。忆从相识在芜城。一揖四筵皆失色，气是幽并。荷戟靖边庭。归去呼鹰。生憎脆管与繁筝。箭叫一声雕落地，笑绝冠缨。
浪淘沙·洪对岩
作者：黄景仁
朝代：清
体裁：词

古渡白云封。今雨楼空。我歌红豆恨重重。才出新词君拍手，花底相逢。骊唱各匆匆。流水西东。马头细草又春风。檀板金樽山月晓，懊煞吴侬。
浮槎山寺
作者：黄景仁
朝代：清
体裁：古风

山形如槎云浮浮，耆阇崛翔云上头。西来意祖三弟子，一块净土虚根留。梵僧碧眼亲识得，指点怪秘传千秋。山灵非神亦非鬼，梦落深宫愁帝子。梦中山在缥渺间，按图来求走中使。一朝觅得随布金，山花笑指宫车临。铅脂洗净功德水，富贵了寂钟鱼音。此时老公失精魄，刹帝利来徒面壁。空谈已著旬波魔，百身那忏台城厄。金瓯已缺荒故宫，劫灰留镇无心峰。珠珞散为尘土尽，楼台半逐云烟空。从此槎浮失归路，天女常留散花处。天边鹫鴐如可招，却跨山头决空去。
浴汤池
作者：黄景仁
朝代：清
体裁：古风

濒江多湿居，物疵帝心悼。厥力藉熨攻，首事资润导。漏液坎莫缝，立柴釜时燠。槛脉根荧台，风户位丹灶。蒸沸为云浮，望气知候到。沆瀣回阳轮，璎珞结风纛。讵惟起痿痹，实亦功旱涝。远客至以踵，居民多见耄。心悦锐先裸，肤切怯初蹈。腠理觉竖奔，膏肓拟丁凿。疾去喜微眩，浆流患真耗。霍然起披衣，群山动孤操。
浴汤泉
作者：黄景仁
朝代：清
体裁：古风

黄山汤泉天下无，神宝养自天荒初。帝怜末世物疵疠，故遗晚出天之都。百灵汤沐此焉在，金支翠羽群来趋。腾烟结盖护气核，潜火立柴蒸地腴。轩皇升去丹液在，一任裸濯来凡愚。东南况复地卑湿，已疴保性能无需。旁兼穴氿剂熇冱，下迸珠缕冲肌肤。不遣日月烛灵脉，风轮细碾金沙铺。我来正值春雨后，桃花浅涨方萦纡。伐毛洗髓欠福命，尘土肠胃聊湔除。须臾浆变五云液，宛转露结三危珠。我生何幸一相值，便欲移傍兹泉居。侧闻他处五十九，流黄矾石源非朱。骊山祸水不足道，或供烂鸟堪游鱼。山图弓乘空籍籍，得名虽后庸伤乎。欲叩斯理终茫如，径欲手曳容成裾。问渠乞得缩地法，看此狡狯洪钧炉。
涂山禹庙
作者：黄景仁
朝代：清

铁花已绣支祈胶，闪尸罔象逃鞭鞘。文命治水河精教，玉斗熨胸星冠䫜。梦中饮河不用瓟，庚辰亥竖供趟䞴。奚仲挟策驱轕轇，趋风白水躬曲包。玄圭乃得天贶佼，娶涂旧国山峣峣。日暮失嗣心孔怓，祥狐候立风尾捎。南妾歌始正不咬，出门那顾儿啼？。台桑莽莽云气窙，断山出脉水纳脬，蠙珠吐孕璞剖胞。精焰浮烁波蒸炰，作贡用逐橘柚包。日月拱璧霓垂旓，典瑞辑玉争来䞭。乐作言产兼沂巢，趋风振佩敛衽䘯。峨峨冠冕参闾爻，更摄荒邈来圻郊。贯胸长肱目或？，操蛇衣卉颜涂？。兜离僸？声呶呶，窫窳首龙雕题鲛。或乘飞黄发垂髾，或乘驺吾驾神蛟。千诡万状穷撮抄，各望声教奔如麃。有不用命遭击掊，汪罔骨轴专车抛。桐柳血漉谷不苞，省方用代重瞳庖。威爽万劫留岩坳，越三载会山登茅。记传两地争譊譊，编年冢竹差不淆。辛壬癸甲史笔㺜，两日生子后所嘲。众论概勿深推敲，黄熊怒气余咆哮。鳖躯鹿足驱银泡，女娲化石立地胶。风荡日晕微晴窅，宫殿相望同豁庨。承尘玉座垂蟏蛸，松耶柏耶虬龙梢。岁时杂沓神巫跑，罗列百戏喧钟铙。肥羊满羫牛折尥，至今熊白忌荐肴。余怆尚与人心交，灵旗肃肃风䫸䫸，送迎曲短神无聱。
涂山禹庙
作者：黄景仁
朝代：清
体裁：古风

铁花已绣支祈胶，闪尸罔象逃鞭鞘。文命治水河精教，玉斗熨胸星冠䫜。梦中饮河不用瓟，庚辰亥竖供趟䞴。奚仲挟策驱轕轇，趋风白水躬曲包。玄圭乃得天贶佼，娶涂旧国山峣峣。日暮失嗣心孔怓，祥狐候立风尾捎。南妾歌始正不咬，出门那顾儿啼𠿈。台桑莽莽云气窙，断山出脉水纳脬。蠙珠吐孕璞剖胞，精焰浮烁波蒸炰。作贡用逐橘柚包，日月拱璧霓垂旓。典瑞辑玉争来𧻨，乐作言产兼沂巢。趋风振佩敛衽䘯，峨峨冠冕参闾爻。更摄荒邈来圻郊，贯胸长肱目或𠣑。操蛇衣卉颜涂𪏶，兜离僸佅声呶呶。窫窳首龙雕题鲛，或乘飞黄发垂髾。或乘驺吾驾神蛟，千诡万状穷撮抄。各望声教奔如麃，有不用命遭击掊。汪罔骨轴专车抛，桐柳血漉谷不苞。省方用代重瞳庖，威爽万劫留岩坳。越三载会山登茅，记传两地争譊譊。编年冢竹差不淆，辛壬癸甲史笔䜈。两日生子后所嘲，众论概勿深推敲。黄熊怒气馀咆哮，鳖躯鹿足驱银泡。女娲化石立地胶，风荡日晕睛微窅。宫殿相望同豁庨，承尘玉座垂蟏蛸。松耶柏耶虬龙梢，岁时杂沓神巫跑。罗列百戏喧钟铙，肥羊满羫牛折尥。至今熊白忌荐肴，馀怆尚与人心交。灵旗肃肃风䫸䫸，送迎曲短神无聱。
涡水舟夜
作者：黄景仁
朝代：清
体裁：七言律诗

为怜涡水照人清，素舸轻装岁暮行。但见流民满淮北，更无馀笑落阳城。月临霜草寒同色，风旋冰花冻作声。如此天寒途更远，扁舟一舣若为情。
涡水舟夜
作者：黄景仁
朝代：清

为怜涡水照人清，素舸轻装岁暮行。但见流民满淮北，更无馀笑落阳城。月临霜草寒同色，风旋冰花冻作声。如此天寒途更远，扁舟一舣若为情？
润州道中
作者：黄景仁
朝代：清
体裁：五言律诗

一棹江城路，无穷羁客心。火明渔市远，人语浦烟深。漠漠新丰镇，苍苍乌桕林。扣舷一长啸，千古几知音。
淮上夜发因忆壬辰之冬借稚存随朱笥河先生按部经此倏三载矣怅然有作寄稚存
作者：黄景仁
朝代：清
体裁：古风

平沙渺渺烟苍苍，长淮晚来沈镜光。舟行十里复五里，一钩新月悬危樯。楚火星星明两岸，极浦清歌入天半。七弦罢弹觞不倾，默听离心倏零乱。一半催成风水愁，分明诉出飘零怨。我心枨触非酒悲，坐有往事劳沈思。山川风景了无异，绝忆此流初汎时。东山宾从南州客，顾荣羽扇桓伊笛。前舫谁呼句落成，后舟笑语风吹逼。我舟李白同醉眠，醉后乱拍洪崖肩。啸歌怀古乐相乐，望者谁不称神仙。祇言好景堪把玩，谁知过眼皆云烟。太息吾徒二三子，半脱芒鞋著珠履。客路空追大小山，离程已判东西水。十年湖海惭浮名，再来迹比清淮清。登舻依旧美清夜，却对长年诉愁话。素志难移橘柚根，微躯不及鼋鼍化。我欲招隐山之幽，多恐岁晏难为留。似抛鸡犬未仙去，管领别离无限愁。问头却望听歌处，已失八公山上树。
淮上晓发
作者：黄景仁
朝代：清
体裁：古风

水声梦语同怨幽，晓来浪花齐白头。淮山一发转舵得，向船低昂如有求。风吹五两鹤飞疾，浩歌谁识沧洲逸。前途纵有桂树攀，多恐天寒已无实。
清平乐·河间晓发
作者：黄景仁
朝代：清
体裁：词

茅檐土锉。著个凄凉我。替戾声催装上驮。冷雁一声先过。昨宵翠袖红弦。知他今夜谁边。报道邮签百二，惊回乡梦三千。
清明偕贾稻孙顾文子丁秀岩登白纻山
作者：黄景仁
朝代：清
体裁：古风

平原二三月，百卉艳天地。轻云荡风光，野马走山气。灰心忽飞扬，联翩逐游骑。游意莽阔寥，肯为寻芳腻。登峰须第一，腰脚久未试。水尽乃得山，岚回适藏寺。客有霞外赏，啸落松间吹。长江献浮练，群峰合晴翠。当年猬须人，凭陵极雄恣。世不生英雄，此亦可人意。歌舞为尘埃，风景苦无异。吊古兼伤春，我心悄然悴。日暮归去来，精灵脱相魅。
清明后七日雨中宿浮槎寺阶下紫牡丹一本开盛有二百馀头笥河夫子作歌命和其韵
作者：黄景仁
朝代：清
体裁：古风

高倌得句梦子瞻，石泉淙淙榆火炎。身游一彻未来境，看花更使游心餍。虚凉佛地尽诸相，恍见天女空中拈。一百六日过虽瞥，七十九朵谁先占。桐风吹雨云暗牖，眼界灿若初阳暹。山深地古春力厚，芳菲畴识先时觇。野禽衔瓣著佛顶，长蚑结网攀茅檐。不爱伧父肩上担，时怯樵子腰间镰。怪渠骨相匪枯稿，所置身处何其廉。问花毋乃太自苦，良久不语花口钳。花如道我代花答，托根有土百不嫌。魏家千叶本冠世，苦被俗论相髡钳。有心终是耻王后，遗世独立逃诐俭。非花我已得花意，却笑积习徒沾黏。慈恩深院古所赏，颜色岂肯长沦淹。解留光艳照我辈，真识远胜千夫兼。临风顾影若意气，为见学士拈髭髯。三章倏似大篇易，魂摄笔底花恹恹。藉令相见稍前后，空山韵事谁能添。深龛弥勒亦莞尔，笑我小缀言詹詹。夜分花睡我亦睡，切勿放下芦花帘。
清明步城东有怀邵二仲游
作者：黄景仁
朝代：清
体裁：七言律诗

水明楼下涨纹平，柳外遥山抹黛轻。二月江南好风景，故人此日共清明。征鸿归尽书难寄，燕子来时雨易成。寻遍舣舟亭畔路，送君行处草初生。
渡江之皖城
作者：黄景仁
朝代：清
体裁：五言律诗

舲舷轻一叶，横渡正惊风。去岸辞罗刹，同帆揖皖公。九江淮垒接，一柱海门通。尚想周公瑾，当年作镇雄。
渡河
作者：黄景仁
朝代：清
体裁：五言律诗

一夜朔风吼，河声怒似雷。上流冰动岳，亭午日飞灰。浪挟群灵定，沙浮浩劫来。怀中无白璧，径渡不须猜。
渡淮
作者：黄景仁
朝代：清
体裁：五言律诗

岸远扬州出，天空水气多。云中落桐柏，日下共江河。花月愁成海，鱼龙夜起波。锦帆天子去，何处觅清歌。
渡运河
作者：黄景仁
朝代：清
体裁：五言律诗

唤渡高城下，斜阳澹一川。旧游仍北上，亲舍已南迁。雁笑冲寒客，云迷望远天。离波逐思泪，流得到门前。
渡钱唐怀蔡芝山剡中
作者：黄景仁
朝代：清
体裁：七言律诗

平沙初捲海潮腾，古思茫茫倚槛增。满目云山迷剡北，过江灯火作西兴。几株玉麈挥南渡，一夜银凫走六陵。不尽兴亡成独吊，扁舟风雪兴谁乘。
渡青弋江
作者：黄景仁
朝代：清
体裁：古风

群山如接髺，青青渡陵阳。山平水界途，一苇兹用航。锦石灿沙屑，晴洲郁兰芳。甫听棹讴响，劳躅渺已忘。马目眩水色，客鬓愁波光。人马一时渡，去路如川长。
游九华山放歌
作者：黄景仁
朝代：清
体裁：古风

昔行江上望岞㟧，船头抚髀复雀跃。向山手指十幅篷，可怜风利不得泊。当时迎送百里馀，了了望见高真居。如何今日及山麓，云塞反使山有无。平冈衍阜经略尽，路险心知入佳境。千寻未上气已吞，一步犹馀力加猛。琅玕芝肉夹道生，奇峰削壁森成城。疑神疑鬼呼欲出，至竟但可以石名。半山尚有云漫白，绝顶空青砉开辟。云来摐壑如有声，云去翻空已无迹。此时望江江渺然，鹅毛一白粘遥天。时移境换迭相望，心空股慄神魂迁。新罗老衲浮海至，一千年来占山气。骑鲸主簿迹亦留，仙佛争灵有兴替。朝钟暮鼓声殷雷，翠微光薄金碧堆。只有青莲读书屋，至今基址荒苍苔。才人身后偏萧索，有句通神不惊俗。谁知举笔点窜间，已使名山擅名目。天台一号谁分更，我欲削之言苦轻。世无其人山亦晦，山意待我如含情。峰虽呼九析有百，菡萏将开手生擘。银河倒挂渌水来，碎渗翁翁碧虚色。混茫陆海无津涯，无何有乡真我家。风吹离地倘尺五，著手便可扪匏瓜。更令海水添一线，此山便与蓬莱见。谁教根植尘寰中，时复寻常出真面。有幸不幸何足云，下界蛮触尤纷纷。我虽置身得高处，俛视尚有云中君。自有此山游几辈，幸及登临百年内。且可听吹子晋笙，不须更洒羊公泪。